Genesis 12
Yawe Inu' Abram i Atsuŋ'a Araŋan1 Yawe ini da Abram ibiani, "Wataŋin gam intapam, da ribam, da ramaŋgam utupan rai, da wauri' wafa intap dzi nida santiŋ'a agu gin.
2 "Dzi buŋ' afinti agu da nanaŋ u yaŋiŋgam nawa' nasu utup tsira' maŋan.
Dzi buŋ' anaŋ u biŋaŋgam nasu tsira',
da agu buŋ' asu sanab i mara-ampi.
3 Dzi buŋ' afinti garam uda agu yaban,
da bida maŋa pupuarapan da agu
da dzi buŋ' arim barabin maisan i muŋa' gan rutin.
Da miŋ'a agu da dzi buŋ' afinti garam intap utup utup santan."
4 Abram udzufan wa'a 75 sib da itaŋin gamp Haran rai isaŋ' Yawe nangan nida rutin ugu. Da iyu finiŋgan Sarai da raiŋgan Haran naruŋgan Lot da nam bunumpan da garam guman santan uda miŋ'a Haran ugu, da irut impru' ruan ifa intap Kanan.
Gubu' ribaraŋan wa'a intap Kanan sib, 6 da Abram iyuŋ itsuar intap igi ifan isaŋ' wa'a gai tsira' miŋ'a mumai mararam biŋaŋgan More ▼
▼ 12:6More:Nigi mumai rib Kanan idza'a fagan da nam intap.miŋ'a gamp Sekem. Da miŋ'a gubu' arigi da garam Kanan mpada intap igi ruŋ' impai, 7 da bitsinta' Yawe iwa' da Abram da ini da araŋan ibiani, "Dzi buŋ' arim intap aruani da u yaŋiŋgam." Ibinigi da Abram yantuŋ' tauf isu mumai mararam tsarada nam da Yawe gin, i miŋ'a nigi da Yawe iwa' da araŋan.
8 Raiyi da Abram itip intsuŋ' ifa mamai fain miŋ'a gubu' yaban miŋ'a Betel da yari uŋar apu rinigaŋan i nigi imiŋ' wasa' i gamp Betel da Ai. Gamp Betel imiŋ' gubu' ru'an da Ai imiŋ' gubu' yaban. Da miŋ'a nigi da araŋan itip yantuŋ' tauf isu mumai mararam tsarada nam in da iyugin da nifun itsaf Yawe. 9 Impa nigi raiyi da itip yuri' impa wasa' wasa' ifan isaŋ' wa'a intap Negeb, miŋ'a bida fi'.
Abram Intsuŋ' Ifa Idzip10 Raiyi da gubu' fus tsira' nam gadan mariŋ'a sib iwa' imiŋ' Kanan. Ibinigi da Abram yuri' da itip intsuŋ' ifa intap Idzip i mpadan nigi pas aŋu. 11 Naŋa i ataŋ'a intap Idzip da araŋan ini da finiŋgan Sarai ibiani, "Wariŋantin! U sagat mara rifirif biŋan iyus. 12 Da bida gubu' agi ataŋ'a gamp Idzip da garam Idzip tsaŋanda agu da buŋ' ayafi un i agu, da buŋ' ani nabiani, 'Araŋan finiŋgan igi,' da buŋ' ais dzi maragab funub da nagantsi agu. 13 Ibinigi da wani nabiani, 'Dzi nafuŋgaŋ' igi,' da ribaraŋan wasaŋ' isa dzi funub u; i agu aŋu da buŋ' agantsi dzi da dzi buŋ' ampa bini."
14 Gubu' Abram wa'a gamp Idzip da garam Idzip itsaŋa Sarai sagat mara rifirif bini biŋan. 15 Da garam gifa gum tsira' miŋ'a kiŋ maraŋgan itsaŋa Sarai da itsau' i araŋan da kiŋ, ibinigi da kiŋ ini da ribaraŋan ifa yu Sarai iba taŋin i kiŋ uŋaran i suda i finiŋgan maŋan. 16 Kiŋ imagaŋ' Abram bini iyab i Sarai da irim nam ntsuman bida ani: dumpa da nuniŋ da makau da doŋki da kamir impru' da garam gum da sagat gum.
17 Da bitsinta' Yawe itaŋin nam rinin giŋ'an mara maran maisan iwa' da kiŋ da gan utupan da rib santan mpada i gan uŋaran, i wain iyu Abram finiŋgan sinuŋ'. 18 Ibinigi da kiŋ yaga Abram iba munti i maraŋgan da ini, "Ibianuŋ' da u iyu' dzi? U saŋ' nida nan wasi da dzi i u finiŋgam Sarai, ma? 19 Wain idzuwai da u ni araŋan u nafuŋgam da dzi yu araŋan isu dzi finiŋgaŋ'? U finiŋgam aruani! Wau ya warut wafan!" 20 Kiŋ yaga gan garaman i wata Abram rai mpru'an da finiŋgan da naŋgan santan aŋu da taŋinda Idzip da tipa fada gan arun.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 19
Yawe Itaŋin Dzaf Tsira' Iru' Iga Gamp Sodom da Gomora Sib1 Da aŋira iru' aru ruta Yawe da Abraham badan ugu iwa' gamp Sodom da nam biŋibuŋan. Gubu' arigi da Lot impai mumai mpru'a ruan gin miŋ'a gamp igi muantsi gan ataŋ'a gin. Lot ira' i maran da itsaŋan aŋira iru' igi da yuri' ifan da yidza' fagan da itatapuaŋ' iru' rib iru' igi maran, 2 da yis yariŋ gin ini bina', "Agam garam tsira' iru' igi, waba ani, dzi gaib ruŋgaŋ' da agam i ataŋ'a ba gam garam gumam dzi uŋaraŋ'. Da adzu'a fagam da ruta dzi giŋ'an, da tata' maratait da agam wayuŋ sanabam da wafan."
Da bitsinta' rib iru' igi ini da araŋan ibiani, "Ima'. Aga buŋ' agiŋ' mumai mpru'a ruan gin ani."
3 Da bitsinta' Lot irim udzuŋ nidzun da rib iru' igi isaŋ' ruta mpru'a ruan fada araŋan uŋaran. Araŋan itip nam gadan i rib iru' igi, itai bret yis ma'a gin da irim da ribaraŋan igan. 4 Suda uts i giŋ'an da garam rinifa' da tsira' sib aŋu miŋ'a gamp Sodom iba munti itsuafi' uŋar igi sib. 5 Da inu' Lot ini bina', "Lot! Garam iru' bada uŋaram da idziaŋ aruani impai anuŋ'? Wataŋin ribaraŋan nawa' ba da aga narara' gin."
6 Lot itus muantsi da iwa' ifan da itsuŋin sib 7 da ini da ribaraŋan santan ibiani, "Raiŋ' ruas, dzi gaib ruŋgaŋ' da agam i anuŋ' naŋa uwayant maisan igi u. 8 Agam itsaŋan. Dzi naruŋ' rusaŋ' aruf iru' rumpai. Garam maŋan wawa' rutin u. Dzi nataŋin nawa' ba da agam da wanaŋ wabi agam maram furan. Da agam anuŋ' naŋa nam maŋan i garam iru' ani u, i ribaraŋan isu dzi ampi gaŋ' da dzi nampa tayaŋ' gin."
9 Garam Sodom iriŋant i nan arigi da ini bina', "Wafa mana' i agai! Aga tus maraŋ' i agu garam gamp maŋa arigi da aruani da u ni naŋa ruŋgam bida garam raruda agai i gaŋ' uwayantaŋ'. Wafa mana' i agai! I aga buŋ' awaya agu nidzun aŋu nayus rib iru' aga." Ribaraŋan iyut Lot rai da yusu ruan ifa i braŋa muantsi. 10 Da bitsinta' garam iru' mpada uŋar igi itus muantsi da idzuŋ' i Lot yataŋ' uŋar wasa' da itsuŋin muantsi sib in. 11 Da inaŋ garam santan rinifa' da tsira' muntida muantsi mana' igi maran imimin da isau muantsi wasi.
12 Garam iru' igi ini da Lot ini bina', "Bida u narum rusam marub da finam ma bum rusam ma ribam fain mpada gamp ani mpru'an, da wani rutin i ribaraŋan uri'an da taŋinda gamp ani rai, 13 i aga buŋ' asiat gamp ani rai, i Yawe iriŋantin nam raŋan ampibiŋan i raruda garam gamp ani i naŋgan maisan da itaŋin agai iba i siata rai."
14 Ibinigi da Lot ifan da ini da garam iru' ragada sib i uda i narun rusan finam iru' ugu da ini bina', "Yawe ini siata gamp ani rai, ibinigi da agam wauri' da wawa' sinuŋ' gamp ani suŋ." Da bitsinta' bun rusan igi ibuni araŋan nida nan umpurin.
15 Da maratait da aŋira yaga Lot ini ibiani, "Wauri' suŋ! Wau finiŋgam da narum rusam finam iru' igi da wataŋin gamp ani rai suŋ, i agam buŋ' antsup nampru' da garam gamp ani da gubu' Yawe siata rai." 16 Da bitsinta' Lot wasu nugunugun i fadan u, ibinigi da aŋira impuŋ ribaraŋan baŋin da itara' iwa' sinuŋ' gamp igi suŋ, i Yawe maran intu' ribaraŋan. 17 Aŋira uda ribaraŋan wa'a sib da gan maŋan ini bina', "Agam wafa suŋ aŋu! Da anuŋ' tipa taniŋ'an da raraba fada gamp aga u, ma mpada asap maŋan miŋ'a bump ani u. Warunt suŋ aŋu nayab mamai aga i agam mantsup sib nampru' i."
18 Da bitsinta' Lot ini bina', "O dzi nifutsarifaŋ'. Dzi maragab wasaŋ' naŋa bida u nidan igi u! 19 Agu naŋ nam maran aridan tsira' i rima gam garam gumam dzi sib, da bitsinta' dzi wasaŋ' i fawa'a suŋ mamai aga u. Bida barabin igi wa'an da buŋ' asiat dzi rai namiŋ' sanab. 20 Watsaŋa gamp isi' arunaga. Isaŋ' i dzi runta fada gin i rima ruŋgaŋ' sib in? Gamp igi isi' aŋu da bida u gantsidan da buŋ' arim dzi maragab sib."
21 Da aŋira ini, "Isaŋ', dzi buŋ' atus maraŋ' i agu i u naŋa bidanigi da dzi wasaŋ' siata gamp u nifum gampan igi u. 22 Ari'! Wafa suŋ aŋu, i dzi wasaŋ' naŋa nam maŋan nasaŋ' u wa'an nigi." (Lot ini gamp igi isi' aŋu, i wain igi da garam ifariŋ' gamp igi Tsoar, waiŋgan ibi 'isi'' ma 'nam uta' aŋu'.)
23 Gubu' Lot wa'a gamp Tsoar da gubu' ibarunt iyab. 24 Da Yawe itaŋin dzaf tauf bururuŋ'an imui iru' da iga gamp Sodom da Gomora sib impru' da bump igi santan da garam gar da nam ntapan santan. 26 Da Lot finiŋgan atsuŋ'a araŋan itaniŋ' da imunti isu tauf sur.
27 Tata' maratait maŋan da Abraham yuri' da itip ifa mumai aru muntidagin da ruta Yawe nida nan da ruan gin ugu. 28 Da irarab iru' gamp Sodom da Gomora da bump santan iru' da itsaŋa dugunt buariŋ'a ruan saŋ'a dugunt dzaf riman. 29 Gubu' Anutu siata gamp santan miŋ'a bump sib da maran rufur Abraham i naŋgan gutagin ugu da irim Lot sib i runta sinuŋ' gamp igi.
Lot da Narun Rusan30 Lot irat i mpada Tsoar da iyu narun rusan finam iru' ugu da iyab mamai da impa tauf bampun. 31 Gubu' maŋan mama' finam miamun igi ini da raiŋgan isi' ibiani, "Agi ramaŋgaŋ' ifufi sib, da garam maŋan wampai imiŋ' ani i uda agi u bida garam gar sanaban uda ruan, ima'. 32 Ibinigi da agi narim wain gurun da ramaŋ' anum da maran nadidirunt da agi saŋ' i ruta araŋan giŋ'an da araŋan isaŋ' i rima mama' narun da agi da agi buŋ' autus i gaŋ' yaŋiŋgaŋ'." 33 Ibinigi da idziaŋ arigi da ribaraŋan irim wain da raman inum da narun finam miamun yataŋ' irut igiŋ'. Wain yis araŋan funub aŋu da araŋan wasru' i nam idzuwai araŋan naruŋgan miamun igi naŋa i araŋan u.
34 Pisa mai' maŋan da narun finam miamun ini da rain isi' igi ibiani, "Idziaŋ ugu da dzi rut ramaŋ' igiŋ' sib wa. Idziaŋ aruani da agi natip narim wain da ramaŋ' nanum da agu saŋ' i ruta giŋ'an bida dzi naŋan da mai' ugu, da agi saŋ' i utusa gaŋ' yaŋiŋgaŋ'." 35 Ibinigi da ribaraŋan itip irim wain da ramaŋgan inum da idziaŋ arigi da narun finam isi' yataŋ' da irut raman igiŋ'. Wain yis raman funub aŋu ibi idziaŋ mai' maŋan ugu da araŋan wasru' i nam idzuwai araŋan naruŋgan finam isi' igi naŋa i araŋan u.
36 I sanab narun ruas iru' igi naŋan bidanigi, da ribaraŋan iwaŋun i ramaŋgan Lot naruŋgan. 37 Narun finam miamun irim narun marub da ifariŋ' i biŋaŋgan Moab. Moab isu garam Moab tafaŋgan ruŋ fariŋ'an da gubu' aruani. 38 Da narun finam isi' ibinigi irim narun marub da ifariŋ' i biŋaŋgan Ben-Ami. Ben-Ami isu garam Amon tafaŋgan ruŋ' fariŋ'an da gubu' aruani.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 17
Naŋa Nan Utusa i Ruan Suda Nidzun1 Gubu' Abram udzufan wa'a 99 sib, da Yawe iwa' da araŋan da ini da araŋan ini bina', "Dzi Anutu Garam Nampaŋ Wain. Wataŋ' waraŋ' i dzi nidzun aŋu da wayuŋ sanab rururuŋan namiŋ' dzi maraŋgaŋ'. 2 Dzi buŋ' audzu nangaŋ' utusa i ruan gin namiŋ' wasa' i dzi da agu da nautus u yaŋiŋgam nawa' nasisuŋ'."
3 Abram iriŋant i Anutu nangan igi da yidza' faga gudzun da itauf maran iru' intap, da Anutu ini da araŋan ibiani, 4 "Dzi Anutu nangaŋ' udzudan mpru'an da agu ibiani, u buŋ' asu garam wain wain ampibiŋan tafaŋgan. 5 Da u biŋangam wasaŋ' i ruŋ' fariŋ'a bida Abram u (ibi 'raman da biŋan tsira''), ima'. Da buŋ' afariŋ' nabi Abraham (ibi 'ampibiŋan ramaŋgan'), ▼
▼ 17:5 BiŋanAbrahamdaAbramigi waiŋgan iba imiŋ' nan Hibru.i dzi rim agu isu garam wain wain ampibiŋan tafaŋgan. 6 Dzi buŋ' autus u yaŋiŋgam nawa' nasisuŋ nasu utup ampibiŋan da utup kiŋ buŋ' awa' namiŋ' agu gin nabinigi. 7 Dzi buŋ' ataŋin nangaŋ' utusa i ruan miŋ'a ntiŋan namunti wasa' i dzi da agu da gam yaŋin rusam taptap. Da dzi buŋ' asu agu da gam yaŋin rusam Anutu gan. 8 Intap Kanan santan aru agu mpada gin suda marawampua ani da dzi buŋ' ataŋin nasu agu da tafam rusam gan nantiŋ, da dzi buŋ' asu ribaraŋan Anutu gan."
Sanab Safa Rini Ubit Isu Nan Utusa i Ruan Gin Maraŋgan9 Da Anutu ini da Abraham ibiani, "Agu wampa tayaŋ' dzi nangaŋ' utusa i ruan gin, agu da yaŋin rusam taptap nabinigi. 10 Da nan utusa i ruan gin igi sanaban ibiani: Agu da garam sib aŋu ruta agu mpadan nasaf riniubit, da nasu bir i santiŋ'a nan utusa i ruan gin namiŋ' wasa' i dzi da agu. 12 Aruani da fada saŋ'a u yaŋiŋgam taptap, mama' marub sib aŋu gubu' gan suda 8 sib, da nasaf i riniubit. Agu da narum rusam da sagat gum narun rusan da garam gum u uda miŋ'a rib fain da rima nam ntsuman gin sib aŋu nasaf riniubit nasu bir namiŋ' nantiŋ. 14 Bida garam maŋan mamida safa riniubit da araŋan yis dzi nangaŋ' utusa i ruan gin udzi' da gan garaman nasiat araŋan rai."
15 Da Anutu itip ini da Abraham ibiani, "Anuŋ' ruŋ' fariŋ'a finiŋgam biŋaŋgan Sarai u. Ima'. Aruani da wafariŋ' araŋan biŋaŋgan Sara. 16 Dzi buŋ' afinti araŋan da buŋ' arim u naruŋgam marub. Hai, dzi buŋ' afinti araŋan da buŋ' asu garam wain wain rinaŋgan, da garam wain wain kiŋ gan buŋ' awa' namiŋ' araŋan gin."
17 Abraham itauf maran iru' intap da irubuŋ' da ini i uŋgan aŋu, "Mai! Isaŋ' garam fufi udzufan wa'a 100 sib rima narun? Da isaŋ' Sara rima mama' narun da gan udzufan saŋ'a 90?" 18 Da Abraham ini da Anutu ini bina', "O Anutu Yawe, dzi maraŋ' ifur i Ismail i suda wain i u nangam ragadan da fintidan igi."
19 Da bitsinta' Anutu ini bina', "Ima'. U finiŋgam Sara buŋ' arim agu naruŋgam marub, da u buŋ' afariŋ' araŋan biŋaŋgan Isak (waiŋgan 'irubuŋ''). Dzi buŋ' autus i nangaŋ' utusa i ruan gin nampru' da araŋan da gan yaŋiŋgan taptap da buŋ' amiŋ' ratar nantiŋ aŋu. 20 Da miŋ'a Ismail da dzi riŋant i u nangam nidan sib, da nan nidzun, dzi buŋ' afinti araŋan da narim mama' narun ampibiŋan da araŋan, gan tafan rusan buŋ' awa' nayus aŋu. Da araŋan buŋ' asu raman i garam gudzun 12 da dzi buŋ' anaŋ araŋan utupan nawa' garam utup tsira' biŋan. 21 Da bitsinta' dzi buŋ' autus i nangaŋ' utusa i ruan gin da Isak, mama' narun Sara buŋ' arim da gubu' bida aruani da udzuf maŋan aga." 22 Gubu' Anutu ntsupa nangan nidan da Abraham, da itaŋin araŋan rai da ifan.
23 Miŋ'a gubu' arigi, da Abraham iyu naruŋgan Ismail impru' da gan garam guman da mama' marub santan ruta araŋan mpadan—rib apiŋ'a miŋ'a araŋan utupan da rib rima nam ntsuman gin—da isaf ribaraŋan riniubit ibi Anutu nidan da araŋan ugu. Da isaf Abraham impru' ibinigi. Gubu' arigi da Abraham udzufan isaŋ' 99, da naruŋgan Ismail gan isaŋ' 13.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 31
Yakop Intsuŋ Ifa Sinuŋ' Laban1 Yakop iriŋant i Laban narun rusan nangan nida yaba i araŋan bida ani, "Yakop iyu agi ramaŋgaŋ' naŋgan santan da isu garam nidzun i nam bunump tsira'." 2 Yakop itsaŋan Laban uwayantan yitam i ruan da maran anuŋ' yari i araŋan ibi miamun ugu u. 3 Da Yawe ini da Yakop ibiani, "Watip wafa rumpum rusam da utupam gampan. Da Dzi buŋ' arut agu."
4 Ibinigi da Yakop irim sisiŋ' da Retsel da Lia i badan da araŋan miŋ'a araŋan mpada tayaŋ' apu gan gin. 5 Rib iru' igi ibawa' da araŋan ini da ribaraŋan ibiani, "Dzi tsaŋa agam ramaŋgam uwayantan naŋa yaba i dzi da aruani wabi aru muŋ' araŋan tida naŋan ugu u, da bitsinta' dzi ramaŋgaŋ' Anutu gan rurut dzi. 6 Agam itsaŋa dzi gumaŋ' uwats uwats tsira' naŋa yaba i agam ramaŋgam sib wa, 7 da bitsinta' araŋan iti ini nan umpur da dzi da nifu-nangan iyu'an ampibiŋan isaŋ' 10 i nam bunump riman da dzi. Da bitsinta' Anutu imunti sib i araŋan i anuŋ' ŋauŋ'a dzi u. 8 Bida araŋan nidan, 'Apu rinin puatpuatagin nasu u naŋgam,' da apu santan irim narun puatpuatagin isaŋ' ruan. Da bida araŋan nidan, 'Apu umpuar tariŋ'an nasu u naŋgam,' da apu santan irim narun umpuar tariŋ'an isaŋ' ruan santan. 9 I sanab bidanigi da Anutu iyu agam ramaŋgam nuniŋ da dumpa gan sinuŋ' da irim da dzi.
10 Miŋ'a nuniŋ arapu' da rinan gubu' gan yaba i ruan, da dzi tsaŋa nam puafuban maŋan i nuniŋ arapu' rinin umpuar tariŋ'an da puatpuatagin aŋu yaba i nuniŋ rinan. 11 Miŋ'a nam puafuban igi da Anutu aŋira gan ▼
▼ 31:11Anutu aŋira gan:Watsaŋa 16:7.ini da dzi ibiani, 'Yakop.' Da dzi ni, 'Dzi rumpai.' 12 Da aŋira ini bina', 'Watsaŋan nuniŋ arapu' rinin umpuar da puatpuatagin ruŋgan aŋu iyab i rinan. Dzi naŋ ibinigi, i wain ibiani, dzi tsaŋan nam santan Laban naŋa yaba i agu sib wa. 13 Dzi Anutu aru wa'an da agu miŋ'a Betel, mumai u antuŋ'a tauf da yatsa madamin gin ▼
▼ 31:13mumai u antuŋ'a tauf da yatsa madamin gin:Watsaŋa 28:18.da tagada ruam i tsarifa dzi runta' aŋu gin ugu. Wauri' da wataŋin gamp ani rai suŋ aŋu da watip wafa gampam wain.'"
14 Retsel da Lia iriŋant i nan igi da ini bina', "Aga biŋaŋgaŋ' maŋan wamiŋ' impru' da aga ramaŋgaŋ' i nam bunumpan maŋan u. 15 Ramaŋ' inaŋ agai ibi rib marawampua. Araŋan itaŋin agai da agu da iyu nam bunump in da iga nam bunumpan araŋan santan sib. 16 Da nam bunump santan Anutu uda sinuŋ' araŋan isu agi da naruŋ' rusaŋ' naŋgaŋ' rururuŋan. Da wanaŋ nam nabi Anutu nidan da agu."
17 Ibinigi da Yakop itaŋin narun rusan da finin rusan iyab kamir, 18 da itsuts i apu gan santan uda miŋ'a Mesopotemia i fada da ramaŋgan Isak i gan gampan Kanan. 19 Da gubu' ribaraŋan naŋa i fadan da Laban ifa sib i trapa dumpa gan rinifufun da Retsel iwap mugus maraganun miŋ'a ramaŋgan uŋaran sib. 20 Yakop irim umpur i Laban, garam Aram, da idzigin nan gin da irunt ifa gan arun. 21 Araŋan iyu nam bunumpan santan da irunt, yis mpui Yufretis udzi' ifa marafain da iyuŋ ifa i wa'a intap mamai Giliat.
Laban Irunt Yatsuŋ' Yakop22 Gubu' suda iru' da bits da Laban iyu sisiŋ' ibi Yakop irunt an arun. 23 Laban iyu gan utupan da irunt yatsuŋ' Yakop isaŋ' gubu' 7 da iwa' da araŋan miŋ'a intap mamai Giliat. 24 Da Anutu iwa' da Laban (garam Aram) da idziaŋ i nam puafuban da ini da araŋan ibiani, "Watsaŋa ruŋgam sib i nangam nidan da Yakop." 25 Yakop irut utupan yari uŋar impai imiŋ' mamai Giliat, da gubu' arigi da Laban irut utupan iba tsaŋan da impa marafain.
26 Da Laban ifan da Yakop da ini, "Wain idzuwai da u rim umpur i dzi da u yu dzi naruŋ' rusaŋ' finam ani iba ibi sagat wapan miŋ'a wasa' i nam isan? 27 Ibianuŋ' da u kup aŋu i dzi da u runt iba? U madani da dzi da dzi dasu nam gadan da aga daŋump nam da dataŋin agam rai ruta nam nugun tsia'an. 28 U runt asub da dzi watsutsuf rumpuŋ' rusaŋ' da naruŋ' rusaŋ' maŋan u. U naŋ uwayant maisan biŋan. 29 Dzi saŋ' i wayada agam, da bitsinta' idziaŋ ugu da u ramaŋgam Anutu gan ini da dzi ibiani, 'Watsaŋa ruŋgam sib i nangam nidan da Yakop.' 30 Dzi sru'gin ibi u maram ifur iyus i tipa fada gam gampam wain da u taŋin dzi rai. Da bitsinta' wain idzuwai da u wap dzi mugusaŋ' maraganun sib?"
31 Da Yakop ini da Laban, "Dzi rat i u buŋ' ayu narum rusam finam iru' ani sinuŋ' dzi, ibinigi da dzi kup i agu da dzi runt iba. 32 Da bida u tsaŋanda aga maŋan uda u mugusam da araŋan namamp. Miŋ'a agi utupaŋ' maraŋgan, da waba sau gam naŋgam da wau." Da bitsinta' Yakop wasru'gin ibi Retsel iwap ramaŋgan mugusan u. 33 Ibinigi da Laban yataŋ' Yakop uŋaran apu rinigaŋan da isau. Nigi ntsup sib da yataŋ' Lia uŋaran da inaŋ ibinigi. Araŋan inaŋ ibinigi aŋu i sagat gum iru'run impru', da bitsinta' wawa' da mugusan igi u. Ntsupa uŋar igi sib da yataŋ' Retsel uŋaran. 34 Retsel iyu ramaŋgan mugus maraganun da ifaraŋ' iru' nam rima yaba kamir barun i garam gar mpada gin da impa ragun gin. Laban iŋuar i nam sib aŋu imiŋ' uŋar wasa' da wawa' rutin u. 35 Retsel ini da ramaŋgan ini bina', "Ramaŋ', dzi gaib ruŋgaŋ' da agu i dzi wasaŋ' i muntida yaba u maraŋgam u. I dzi yu ukam." Ibinigi da Laban iŋuar i nam bunump santan da wawa' da gan mugus maraganun maŋan u.
36 Yakop nugun irua' nidzun aŋu i Laban da impi' ini bina', "Dzi naŋ nam idzuwai asub? Nam maisan idzuwai dzi naŋ da u daru dzi ibi garam asub?" 37 U ŋuar i dzi naŋgaŋ' santan da u wa' da naŋgam idzuwai? Warim namiŋ' wasa' i u ribam da dzi ribaŋ' maran da ribaraŋan natsaŋan i maŋan nangan isu nidzun, dzi ma agu. 38 Dzi naŋ gum i agu isaŋ' udzuf 20 aruani. Dzi mpa tayaŋ' u dumpa gam da nuniŋ gam ŋarubini biŋan aŋu da sib aŋu irim narun bini. Da dzi waga dumpa arapu' maŋan imiŋ' u gin u. Ima' aŋu. 39 U apu gam idzuwai apu buman ma garam wapan da gubu' ma idziaŋ, da u rim ririŋ' da dzi i dzi rima muŋa' gan. Ibinigi da gubu' apu buman garada dumpa ma nuniŋ funub, da dzi wayu iba santiŋ' agu gin u. Ima'. Dzi ruŋgaŋ' irim muŋa' i nigi. 40 Dzi gumaŋ' ibinigi: gubu' igauf dzi funub da idziaŋ raŋaraŋ gan idadaum dzi da dzi sau marampru' giŋ'an. 41 Udzuf 20 dzi ruta agu mpadan ugu ibiani: dzi naŋ gum i agu isaŋ' udzuf 14 i uda u narum rusam finam iru' ani da dzi naŋ gum i agu isaŋ' udzuf 6 i uda apu miŋ'a agu gin. Da u iyu' iyu' dzi i u nifuŋgam nidan isaŋ' 10 i nam bunumpaŋ' da u anuŋ' irim rururuŋan. 42 Da bida dzi rumpuŋgaŋ' Abraham da ramaŋgaŋ' Isak Anutu gan aru garam rata gin damami ruta dzi, da u madawat dzi rai dafa baŋi sasa' aŋu. Da bitsinta' Anutu irarab dzi gumaŋ' uwats uwats da dzi baŋiŋgaŋ' taŋinda ru'an, ibinigi da idziaŋ ugu Anutu ini u uwayantam maisan u naŋa yaba i dzi ugu wasi da agu."
Nan Udzudan Miŋ'a Wasa' i Yakop da Laban43 Ibinigi da Laban ini Yakop nangan muŋa' ibiani, "Sagat iru' igi isu dzi naruŋ' rusaŋ'. Da narun rusan isu dzi gaŋ', da apu igi isu dzi apu gaŋ'. Watsaŋan! Nam santan aru u udan igi isu dzi naŋgaŋ'. Da bitsinta' dzi nanaŋ nabianuŋ' i dzi naruŋ' rusaŋ' finam iru' igi da narun rusan? 44 Da agi naudzu nan da nanaŋ nam maŋan namunti wasa' i agu da dzi i agi maraŋ' rufura nan udzudan igi."
45 Ibinigi da Yakop iyu tauf gunti' maŋan da yantuŋ' imunti isu dubuŋ. 46 Da ini da gayan rusan impru' ini bina', "Agam wafura i tauf ba da wantuŋ' wampru' da ruan nasu marabuntup." Ibinigi da ribaraŋan iyufum tauf isu marabuntup sib da impru' ruan impai uts da tauf ufuman igi da iga nam iyab i nam udzudan igi. 47 Laban ifariŋ' tauf ufuman igi biŋaŋgan Yegar Sahaduta, da Yakop ifariŋ' ini Galid. ▼
▼ 31:47 BiŋanYegar Sahaduta miŋ'a nan Aramaik da biŋanGalid miŋ'a nan Hibru waiŋgan bitsinta' 'marabuntup i rima maran furan'.
48 Da Laban ini, "Tauf ufuman ani isu ampap i rima maran furan i nan udzudan muntida wasa' i agu da dzi da aruani da fadan." I wain igi da Yakop ifariŋ' ini Galid. 49 Da itip ifariŋ' i biŋaŋgan maŋan Mitspa (waiŋgan ibi 'mumai miŋ'a wasa' tsaŋanda muŋa' da muŋ'a sib'), i Laban ini, "Gubu' agi taŋinda ruaŋ' rai da Yawe namunti wasa' i agu da dzi da natsaŋa agi ragun i agi anuŋ' atupa nangaŋ' udzudan ani sib u. 50 Da bida u naŋa dzi naruŋ' rusaŋ' finam ani naŋgan mpadan maisa wasi ma u tipa uda sagat fa' mpru'an da garam ma'an i tsaŋandan da mamida barima sisiŋ' da dzi da maram wafur, Anutu imunti wasa' da irarab agi sib." 51 Laban ini da Yakop impru' ibiani, "Watsaŋan tauf gunti' ruŋ muntidan ani da tauf dzi ufuman suda marabuntup mpru'an miŋ'a wasa' i agi iru' ani. 52 Tauf gunti' da tauf marabuntup ani isu nam maran furan nan utusa i ruan gin. Dzi wasaŋ' atupa ampap tauf ani sib i wayada agu u, da agu anuŋ' atupa tauf ani sib bada marafain i wayada dzi u. 53 Abraham da Nahor da ramaŋgan Tera Anutu gan buŋ' amunti wasa' i raruda agu da dzi bida agi maŋa runta asub."
Ibinigi da Yakop itsarif ruan da Laban i ramaŋgan Isak Anutu gan biŋaŋgan aru rib rata nidzun aŋu gin ugu. 54 Da itsara apu da Anutu imiŋ' mamai igi da inu' gayan rusan iba da irut impru' ruan iga nam. Gada nam sib da ribaraŋan santan igiŋ' nigi. 55 Pisa tata' maŋan nigi da Laban itsutsuf rumpun rusan da narun rusan finam iru' igi da ifinti ribaraŋan. Da araŋan itip ifa gampan.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 34
Sekem Inaŋ Asub i Daina1 Gubu' maŋan da Daina, Yakop naruŋgan finam riman da Lia ugu, iyuŋ ifan i tsaŋanda sagat sagat gamp igi. 2 Da Hamor, nifutsarif gamp igi, araŋa garam Hiwi da naruŋgan marub Sekem. Gubu' Sekem tsaŋanda Daina da iyafi un gin da yuntapin da inaŋ asub in. 3 Da araŋan nuguŋgan imais nidzun aŋu i Daina da nan isu madamin biŋan i untapa i araŋan waŋuŋgan. 4 Araŋan yaga ramaŋgan Hamor ini bina', "Wau sagat aga da dzi i suda dzi finiŋgaŋ'."
5 Gubu' Yakop uda sisiŋ' i araŋan naruŋgan finam igi wa'a da sanab asub, da wanaŋ nam maŋan u, i narun ruas ifa sib i mpada tayaŋ' apu santan, da impa ntras aŋu. 6 Da Sekem ramaŋgan Hamor ifa i ruta Yakop tipa nan igi. 7 Gubu' Yakop narun rusan miŋ'a gum bawa'an da ba riŋanta i nan da nugun itsakia tsira' biŋan, i Sekem naŋa sanab asub i ribaraŋan nafuŋgan da nigi isu mia' tsira' biŋan da Israil utupan. Uwayant bidanigi anuŋ' sanab bini maŋan u.
8 Hamor ini da Yakop da narun rusan ibiani, "Dzi naruŋgan Sekem waŋungan iyu u naruŋgam finam aga nidzun aŋu. Dzi gaib ruŋgaŋ' da agam i agam rima Daina suda araŋan finiŋgan. 9 Nam uda ruan namiŋ' wasa' i agam da agai; warim narum rusam finam da agai da wau aga naruŋ' rusaŋ' finam nasu agamam nabinigi. 10 Da wampa wasa' i agai; intap rumiŋ' da wampa gin da wanaŋ gumam in nasaŋ' maraŋgam furan da wayu intap fain nasu u naŋgam."
11 Da Sekem ini da Daina nafun rusan da ramaŋgan ini bina', "Dzi gaib ruŋgaŋ' da agam; dzi ni uda agam nafuŋgam suda dzi finiŋgaŋ'. Dzi buŋ' arim nam ntsuman idzuwai agam gutagin. 12 Warim nam bunump gudzuŋgan. Bida agam maram fura i rima tsira' biŋan, da wani, da dzi buŋ' arim, bida agam rima mama' finam arigi da dzi suda dzi finiŋgaŋ'."
13 Da bitsinta' Yakop narun rusan yi-iyu' Sekem da Hamor i nam idzuwai Sekem naŋa da ribaraŋan nafuŋgan Daina. 14 Da ini bina', "Aga wasaŋ' atsuŋa sanab bida arigi. Aga wasaŋ' i rima nafuŋgaŋ' da garam maŋan mamida i safa riniubit u. Nigi buŋ' asu rinin mia'an tsira' da agai. 15 Aga saŋ' i nida nifuŋ' da agu i uda araŋan bida u naŋa nam bida aruani suda miamun: agu da garam gampam ani sib aŋu nasaf riniubit nabi agai. 16 Ida aga buŋ' arim naruŋ' rusaŋ' finam da agam, da nayu agamam. Da aga buŋ' ampa wasa' i agam da nasu garam utup bitsinta'. 17 Da bitsinta' bida agam buginda i safa riniubit, da aga buŋ' ayu nafuŋgaŋ' da narut afan."
18 Hamor da naruŋgan Sekem itsaŋa ribaraŋan nangan nidan igi iwa' bini aŋu. 19 Da Sekem nugun itsia' i uda Yakop narun finam igi da iyu nan igi iyab suŋ aŋu. Da araŋan ramaŋgan utupan itsarif araŋan isarimp ramaŋgan Hamor. 20 Ibinigi da Hamor da naruŋgan Sekem ifa gan gampan igi mumai gan mpru'a maran gin da ini nan wasi da gan garaman sib aŋu ibiani, 21 "Garam utup igi isu agi rinuŋ' rusaŋ' nidzun. Agi nataŋin ribaraŋan nampa agi intapaŋ' da nanaŋ guman gin nasaŋ' maraŋgan furan. Intap ani tsira' biŋan isaŋ' agi da ribaraŋan. Da agi saŋ' i uda ribaraŋan narun rusan finam da ribaraŋan isaŋ' i uda agi gaŋ'. 22 Da bitsinta' ribigi buŋ' ani nifun i ruta agi mpru'a ruaŋ' mpada suda garam utup bitsinta' bida agi naŋa nam bitsinta' aŋu bida ani: garam sib aŋu nasaf riniubit nasaŋ' ruan, nabi ribaraŋan naŋan. 23 Bida agi naŋa bidanigi da ribaraŋan makau gan da apu gan da naŋgan santan buŋ' asu agi gaŋ'. Ibinigi da agi nanaŋ nam ribaraŋan nidan igi da ribaraŋan buŋ' ampa wasa' i agi." 24 Garam gamp igi santan iriŋant i nan igi, da sib aŋu irut Hamor da narun Sekem isaf riniubit.
25 Gubu' iru' da bits ntsupan da garam santan ruŋ' mpadan da tsakia tsira' da Yakop narun rusan iru', Simion da Liwai, Daina nafun rusan igi, iyu bainatan da yataŋ' gamp isu nam runta fafun da yis garam da mama' marub gamp igi sib aŋu funub. 26 Da yis Hamor da naruŋgan Sekem funub da iyu nafuŋgan Daina i Sekem uŋaran da irut ifa gan arun. 27 Yakop narun rusan fain iba tsaŋan garam santan mampa sib da iyu nam santan miŋ'a gamp igi iyab i Sekem naŋgan maisan naŋa i ribaraŋan nafuŋgan. 28 Ribaraŋan iyu dumpa, nuniŋ, makau da doŋki impru' da nam miŋ'a gamp wasa' da miŋ'a mana' santan. 29 Ribaraŋan iyu ribigi nam bunumpan mara maran sib aŋu impru' da sagat da mama' narun da nam idzuwai miŋ'a uŋar wasa' santan.
30 Ntsupa sib da Yakop ini da Simion da Liwai ini bina', "Aruani da agam irim barabin tsira' biŋan aŋu da dzi, da inaŋ dzi biŋaŋgaŋ' imais. Garam Kanan da Peris mpada intap ani buŋ' abugin dzi nidzun aŋu. Agi anuŋ' ampibiŋan u. Garam gamp ani bida mpru'a ruan da udzuda nan sib i wa'a gamp da buŋ' ais agi sib."
31 Da bitsinta' Yakop narun rusan iru' igi ini i nangan muŋa' ibiani, "Aga tusa maraŋ' i garam bidanigi i naŋa sanab asub yaba i aga nafuŋgaŋ' bida araŋan sagat sanab maŋan, a?"
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 35
Yakop Itip Ifa Betel1 Da Anutu ini da Yakop ibiani, "Wauri' da watip wafa gamp Betel da wampai nigi da warim mumai mararam tsarada nam in da dzi Anutu aru wa'an da agu da gubu' u runta sinuŋ' raiŋgam Isau badan ugu."
2 Yakop iriŋant i Anutu nangan igi da ini da utupan da riban ruta mpadan ibiani, "Agam santan watiri gam mugus maraganun gam udan ugu rai da wayi' mpui da watip ruŋgam bini da watsuf ŋarukui gam sapan. 3 Ida agi buŋ' ayab gamp Betel, da dzi buŋ' arim mumai mararam tsarada nam in da Anutu aru naŋa dzi nangaŋ' udagin suda nidzun. Araŋan irim dzi sib da gubu' dzi wa'an da barabin ugu, da impa tayaŋ' dzi i sanab santan aru dzi fada gin ugu."
4 Ibinigi da ribaraŋan santan itapu mugus maraganun santan impru' da nam arida i riŋan da irim da Yakop. Da Yakop iraf ntsuf in imiŋ' gai tsira' wain miŋ'a Sekem da idzufuŋ' sib. 5 Da Yakop irut ampan gan itumuaŋ' naŋgan santan da ifan. Da Anutu itaŋin nam ratan tsira' ibuafir gamp santan miŋ'a uts da ribaraŋan fadan da maŋa wadaru u. 6 Yakop da ampan gan santan igi ibawa' gamp Luts miŋ'a intap Kanan. Luts igi gamp Betel biŋaŋgan ratar. 7 Miŋ'an nigi da araŋan yantuŋ' tauf isu mumai mararam tsarada nam in da ifariŋ' mumai arigi biŋan ibi El Betel (waiŋgan ibi 'Anutu Mpada Betel'), i Anutu iwa' da Yakop imiŋ' arigi da gubu' araŋan runta sinuŋ' raiŋgan badan. 8 Gubu' aru ribaraŋan mpadan nigi da Debora, Rebeka sagatan mpada tayaŋ' gin, imamp da ribaraŋan irim araŋan imiŋ' gai tsira' wain imiŋ' Betel. Ibinigi da ifariŋ' gai igi biŋaŋgan "Gai Siŋisiaŋ."
9 Da Yakop taŋinda Mesopotemia rai da tipa fada intap Kanan sib, da Anutu itip iwa' da araŋan imiŋ' nigi da ifinti araŋan. 10 Da ini da araŋan ibiani, "U biŋaŋgam Yakop. Da aruani da wasaŋ' i ruŋ' tipa fariŋ'a u biŋaŋgam Yakop u; buŋ' afariŋ' u biŋaŋgam fa' Israil." Ibinigi da Anutu ifariŋ' araŋan biŋaŋgan Israil. 11 Da Anutu ini da araŋan, "Dzi Anutu Nampaŋ Wain ini da agu ibiani, warim narum ruas nautus i ruan nawa' nasisuŋ' nabinigi. Miŋ'a agu da garam wain wain da kiŋ ruas buŋ' awa' nabinigi. 12 Da intap dzi riman da u rumpuŋgam Abraham da ramaŋgan Isak aruani isu agu gam. Hai, aruani da dzi rima da agu, da buŋ' asu u tafaŋgam taptap yaŋin rusan naŋgan." 13 Da Anutu itaŋin araŋan rai i mumai aru Anutu ruta araŋan nidan nan da ruan gin ugu da ifan. 14 Yakop yantuŋ' tauf gunti' maŋan imiŋ' mumai Anutu nida nan da araŋan gin ugu da iyats wain da madamin ragun gin isu ampap santiŋ'a mumai mararam tsarifa Anutu gin. 15 Da Yakop ifariŋ' mumai Anutu ruta nida nan da ruan gin igi biŋaŋgan Betel—Anutu uŋaran.
Retsel da Isak Naŋgan Mampan16 Yakop irut utupan itaŋin Betel rai da iyuŋ ifan i wa'a gamp Efrata. Ruŋ' yuŋa fadan da Retsel gubu' gan naŋa i apiŋ'an iwa' da ipri' da nam tsakia tsira' biŋan iyus. 17 Da araŋan rima narun ruta nam tsakia tsira' da gan sagatan rima sib ini da araŋan ini bina', "U anuŋ' ratan u, i u rim marub maŋan." 18 Da gubu' Retsel ntafa gin i mampan da ifariŋ' mama' mitan igi biŋaŋgan Benoni (waiŋgan ibi 'mama' uda tsakia gin'). Da bitsinta' ramaŋgan Yakop ifariŋ' i biŋaŋgan Benyamin (waiŋgan ibi 'mama' gifa gamp'). 19 Ibinigi da Retsel imamp da irim i sanab fada Efrata (gamp Betlehem biŋaŋgan ratar). 20 Miŋ'a Retsel ntsufan rima gin da Yakop ira' i tauf gunti' maŋan da intaŋ iru' isu ampap i santiŋ'a Retsel ntsufan giŋ'a gin. Da tauf igi ruŋ' imunti da aruani.
21 Israil yuri' da ifan da iyus uŋar gunti' tsaŋanda dumpa sib nida Eder gin ba da yari uŋaran iru'. 22 Gubu' Israil ruŋ' mpada miŋ'a nigi da Ruben yataŋ' da irut ramaŋgan sagat guman Bilha igiŋ' da Israil iriŋantin.
Yakop narun rusan marub 12 rima da finin rusan ugu ibiani:
23 Lia sagat miamun irim:
- Yakop naruŋgan miamun Ruben,
- Simion, Liwai, Yuda, Isakar, da Tsebulun.
- Yosef da Benyamin.
- Dan da Naftali.
- Gat da Aser.
27 Yakop ibawa' da ramaŋgan Isak i gamp Mamri, miŋ'a uts da gamp Kiriat Arba (biŋan maŋan Hibron) aru Abraham da Isak mpada gin ugu. 28 Isak impai udzufan isaŋ' 180, 29 da ifufi nidzun biŋan aŋu da araŋan imamp. Da narun rusan Isau da Yakop irim araŋan.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 8
Mpui Furan Tsira' Iri' Sib1 Da bitsinta' Anutu maran rufur Noa da apu santan ruŋ' mpada madzuŋ igi da itaŋin manis irunt da igufi mpui tsira' igi da isasari' iru'. 2 Da Anutu itsuŋin mpui bampun miŋ'a intap waraŋ' da miŋ'a gunuŋun waguŋ' da gami' intap ruan. 3 Gubu' 150 naŋa i ntsupan da mpui isasari' iru' isaŋ' madzuŋ iba mpa iyab mamai maŋan miŋ'a Ararat da ukam 7 gubu' gan 17. 5 Mpui ruŋ' isasari' iru' da wa'a ukam 10 gubu' gan 1 da mamai fain gudzun iwa'.
6 Mamai fain gudzun iwa' sib da gubu' 40 maŋan ntsupan da Noa itus muantsi isi' maŋan miŋ'a waguŋ' 7 da itaŋin ŋampua' maŋan idzuf ifan. Da ŋampua' igi idzuf iyuŋ ifa iba isaŋ' mpui ri'an da intap wa'an. 8 Da Noa itip itaŋin ŋasabusir ifan i tsaŋanda bida mpui iri' iru' sib, ma ima'. 9 Da bitsinta' mpui ruŋ' imunti, ibinigi da ŋasabusir isau gan mpada gin, da itip idzuf iba madzuŋ da Noa yintsi baŋin iwa' ifan da iyu apu araŋan yataŋ' ifan. 10 Araŋan itip impa isaŋ' gubu' 7 fada sib da itip itaŋin ŋasabusir ifan. 11 Nam nufan da ŋasabusir itip iba da Noa. Hai, miŋ'a ŋasabusir nifun da Noa itsaŋa gai olif yafan fa', da araŋan isru'gin ibi mpui iru' sib wa. 12 Da araŋan itip impa isaŋ' gubu' 7 fada sib da itaŋin ŋasabusir itip ifan. Da gubu' igi da ŋasabusir watip idzuf iba da Noa u.
13 Noa udzufan ibawa' 601 sib. Da atupa udzuf fa' ukaman 1 da gubu' gan 1 da mpui iri' sib. Noa ira' i buari i nam buafira madzuŋ gudzun gin da irarab nam santan iru' da itsaŋan ibi mpui iri' sib da intap iwa'. 14 Da wa'a ukam 2 gubu' gan 27 da intap itsara' sib.
15 Ida Anutu ini da Noa ibiani, 16 "Wataŋin madzuŋ rai da warut finiŋgam da narum rusam da gan finin rusan nawa'. 17 Wayu apu mara maran santan, apu dzufan da yuŋan da sruakan, ruta agu mpadan igi nawa' mana' i rima narun rusan da utusa i ruan da mpada saŋ'a intap santan." 18 Ibinigi da Noa itaŋin madzuŋ da irut finiŋgan da narun rusan da narun rusan finin rusan impru' ruan wa'an. 19 Apu mara maran yuŋa intap da dzufan impru' ruan i utup utupan da itaŋin madzuŋ rai da iwa'.
Noa Itsara Nam da Yawe.20 Noa yantuŋ' tauf isu mumai mararam tsarada nam da Yawe gin. Da araŋan iyu apu fain imiŋ' apu mara maran yuŋan da dzufan Anutu maran aridagin i rima daŋki rutin, da itai isu daŋki ▼
▼ 8:20itai isu daŋki:Sanab tsarada nam da Anutu ibiani: Yis apu funub, itsuwa' i rinigaŋan, isaf fafarab, da yadzu' sib da itai santan i dzaf isaŋ' dzaf gada sib da suda pap.ifan da Yawe. 21 Yawe ituŋis Noa daŋki gan riman igi da gauntan iwa' ŋarubini iyus, da Araŋan ini i uŋgan ibiani, "Dzi wasaŋ' i tipa wayada intap i garam gar naŋgan maisan muŋa' gan u. Nan nidzun, miŋ'a ribaraŋan marafa' gan da maran ifur nam maisan iyus aŋu, da bitsinta' dzi wasaŋ' i tipa siata nam maranta'an sib aŋu bida dzi naŋan ugu u. Ima'.
22 "Da gubu' intap ruŋ' miŋ'an,
da buŋ' awa' gubu' ntaŋa nam gadan
da gubu' yuŋa nam gadan,
gubu' raŋaraŋ da gubu' sasus,
gubu' fus da gubu' gami',
nam idziaŋ da gubu' pisan.
Gubu' mara maran gubu' gan bidanigi
wasaŋ' i ntsupan."
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 41
Farau Naŋgan Puafuban1 Gubu' udzuf iru'run fada sib da Kiŋ Farau ipuafub da itsaŋan araŋan muntida mpui Nail riŋan, 2 da itsaŋan makau dudubadan bini 7 wa'a mpui Nail yaba ba da gada sai mpui riŋan. 3 Da itip itsaŋan makau 7 gaŋkidan muntida urun uta' wa'a mpui Nail atsuŋ'a yaba ba da bamuntida sarimpa makau dudubadan 7 ugu miŋ'a mpui riŋan. 4 Da itsaŋan makau gaŋkidan gada makau dudubadan 7 igi sib. Da Farau maran ita'. 5 Araŋan itip igiŋ' marampru' da itip itsaŋan nam puafuban maŋan, da itsaŋan dzaŋkum wain bitsinta' kapa nidzun 7 da iwa' maran bini aŋu. 6 Rai da dzaŋkum wain maŋan gubu' garadan da kapa nidzun 7 maisan aŋu da fiŋ'a i ruan iyab impru'. 7 Da dzaŋkum nidzun fiŋ'a i ruan sib intap i dzaŋkum nidzun bini 7 ugu sib. Farau maran ita' da isru'gin ibi araŋan ipuafub aŋu. 8 Pisan da araŋan iyu uwayant ampibiŋan i naŋgan puafuban igi, da itaŋin nan i garam mararuru da garam kupisa nam maradzigin santan miŋ'a Idzip iwa' impru'. Da Farau ifis i naŋgan puafuban tsaŋandan igi da ribaraŋan. Da bitsinta' ribaraŋan imami ruan i dziwara araŋan naŋgan puafuban igi waiŋgan.
9 Da garam suda wain i kiŋ wain gurun gan ini da kiŋ ibiani, "Aruani da dzi maraŋ' ifur asubaŋ' tsafa ruaŋ' gin i naŋan, i dzi maraŋ' isamu ruaŋ' sib. 10 Gubu' maŋan da agu Kiŋ nugum irua' i garam guman agai, dzi da gam garaman mpada tayaŋ' u uŋaram bret, da u rim agai i karabus imiŋ' u garamam siŋa-ari garam gudzuŋgan uŋaran naŋa gumin. 11 Da idziaŋ maŋan aga iru' igi iwa' da nam puafuban, da aga naŋgaŋ' puafuban igi waiŋgan da ruga rugan. 12 Gubu' arigi da garam rinifa' Hibru maŋan, garam siŋa-ari gudzuŋgan garam guman, irut agai impai karabus. Aga fis i naŋgaŋ' puafuban rutin da araŋan idziwar i aga naŋgaŋ' igi waiŋgan da agai. 13 Da nam santan araŋan ragidan da agai igi iwa' isu nidzun. Dzi tip iyu gumaŋ' da u rugu garam maŋan ugu."
14 Ibinigi da Kiŋ Farau iwat garam gum ifan da iyu Yosef suŋ aŋu sinuŋ' uŋar karabus da irut iba. Yosef inab mun da yatsuf naŋgan fa' sib da iba munti Kiŋ Farau maran. 15 Da Kiŋ Farau ini da Yosef ibiani, "Dzi wa' da nam puafuban maŋan da maŋa wadziwar i dzi naŋgaŋ' puafuban igi waiŋgan wasi da dzi u. Da bitsinta' garam maŋan ini da dzi i agu saŋ' i dziwara i nam puafuban waiŋgan wasi."
16 Da Yosef ini Kiŋ Farau nangan muŋa' ibiani, "Dzi ruŋgaŋ' wasaŋ' u, da bitsinta' Anutu buŋ' aragi wain wasi da agu Farau da buŋ' anaŋ u nugum nanuf."
17 Da kiŋ ini da Yosef, "Miŋ'a dzi naŋgaŋ' puafuban da dzi tsaŋan dzi muntida mpui Nail riŋan, 18 da dzi tsaŋa makau dudubadan bini 7 wa'a mpui Nail yaba ba da gada sai mpui riŋan. 19 Rai da dzi tip itsaŋa makau 7 gaŋkidan muntida urun uta' tipa wa'a mpui. Dzi watsaŋan makau maran maŋa bidanigi imiŋ' intap Idzip santan u. 20 Da makau gaŋkidan muntida urun uta' igi iga makau dudubadan bini 7 wa'a muŋ' ugu sib. 21 Iga sib da bitsinta' dzi tsaŋa ibi makau gaŋkidan igi wawa' bini ibi gada makau bini igi u. Ima'. Rugaŋki aŋu ibi miamun ugu. Da dzi maraŋ' ita'. 22 Da dzi tipa giŋ'an da dzi tsaŋan dzaŋkum wain bitsinta' kapa nidzun 7 da iwa' maran bini aŋu. 23 Raiyi da itip ikap nidzun 7 maisan aŋu fiŋ'a i ruan. 24 Da dzaŋkum nidzun fiŋ'a i ruan intap i dzaŋkum nidzun bini 7 ugu sib. Dzi fis i naŋgaŋ' puafuban igi da garam mararuru da garam kupisa nam maradzigin da maŋa wadziwar i nam puafuban igi waiŋgan wasi da dzi u. Ima'."
25 Da Yosef ini da Kiŋ Farau ibiani, "U naŋgam puafuban iru' igi waiŋgan isaŋ' ruan aŋu. Anutu ini nan wasi da agu muŋ' i nam araŋan nida naŋan. 26 Makau dudubadan bini 7 iram i udzuf 7. Da dzaŋkum nidzun 7 iram i udzuf 7 ibinigi. Nam puafuban i makau 7 da dzaŋkum nidzun 7 igi iram iyab i nam wain bitsinta' aŋu. 27 Da makau gaŋkidan 7 wa'a atsuŋ'a ba igi da dzaŋkum nidzun 7 gubu' garadan iram iyab i udzuf maŋits 7. 28 O kiŋ, ibi nan dzi nida sib ugu, Anutu isantiŋ' agu i nam araŋan nida naŋan. 29 Udzuf 7 da nam gadan buŋ' anti nasaŋ' intap Idzip santan. 30 Da nigi ntsupan, da gubu' maŋits tsira' buŋ' amunti nasaŋ' udzuf 7. Garam Idzip maran buŋ' asamu gubu' bini nam gadan ntidan. Da gubu' tsira' nam gadan ma'an buŋ' awaya intap da garam gar santan. 31 Garam gar santan maran buŋ' asamu udzuf bini nam gadan ntidan ugu i gubu' fus tsira' nam mariŋ'a sib igi buŋ' amais nidzun aŋu. 32 Wain Anutu rima nam puafuban iru'run da agu igi ibi araŋan itip nam igi sib i wa'an, da Anutu buŋ' anaŋ nawa' suŋ aŋu. 33 Da aruani da wapiriaŋ' garam mararuru tipa rabuba i nan bini i suda gudzun da mpada tayaŋ' gum santan miŋ'a Idzip. 34 Da wapiriaŋ' garam fain nasu gudzun i gamp nasaŋ' intap Idzip santan da nabraŋ nam gadan ntidan igi nasaŋ' 5, da nayu 5 igi gan bits nasaŋ' udzuf 7. 35 Da u ruŋgam wani nifum i ribaraŋan ufuma nam gadan udan da udzuf 7 igi i uŋar ufuma nam gadan gin miŋ'a gamp gamp santan, da wataŋin garam siŋa-ari i mpada tayaŋ' gin. 36 Da gubu' tsira' muntidan da nam gadan ma'an saŋ'a udzuf 7 wa'a intap Idzip, da nam gadan garam gudzun ufuman miŋ'a uŋar tsira' igi buŋ' arim ampan santan sib i anuŋ' mampa i maŋits u."
37 Kiŋ Farau da gan garam gudzuŋgan iriŋant i Yosef nangan santiŋ'an igi da maran yari gin. 38 Ibinigi da Farau igut i gan garam gudzun gan ini bina', "Agi busauda garam idzuwai igi i busaŋ'a garam ani i naŋa gum ani? Ima'. Anutu Mara Payaman irut garam ani." 39 Da Farau ini da Yosef ibiani, "Anutu ruŋgan isantiŋ' nam ani santan da agu, ibinigi da garam maŋan wayu uwayant da mararuru bini ibi agu u. 40 Dzi taŋin agu isu garam gudzun tsira' imiŋ' dzi uŋaraŋ', da dzi ampaŋgaŋ' santan buŋ' ataŋ' waraŋ' i agu da nariŋant i u nangam. Da dzi kiŋ runta' aŋu da u buŋ' ampa waraŋ' i dzi."
Yosef Impa Tayaŋ' Intap Idzip41 Ibinigi da Kiŋ Farau ini da Yosef ini bina', "Yosef, wariŋantin. Aruani da dzi taŋin agu isu gudzun i intap Idzip santan." 42 Da Kiŋ Farau igru' gan riŋ gan suda i maran miŋ'a gin i baŋin da yatsuf i Yosef baŋi narun. Farau yatsuf ŋarukui fa' fa' ŋarubini aŋu iyab da Yosef da isuŋun tsein gol ifa i wan. 43 Kiŋ Farau irim karis maŋan i Yosef mpada gin yatsuŋ' kiŋ da garam siŋa-ari imuŋ' i araŋan da inu' ini bina', "Wawa' mana' i sanab da frap anuf! Garam tsira' iba!" I sanab bidanigi da itaŋin Yosef isu gudzun i intap Idzip santan. 44 Da Farau ini da Yosef ibiani, "Dzi runta' isu Kiŋ Farau, da bitsinta' garam Idzip maŋan wasaŋ' i naŋa nam maŋan i maraŋgan furan. Ima'. Nau nan namiŋ' agu gin muŋ' rai." 45 Da Farau irim biŋan Tsafenat Pania da Yosef. Da irim Asenat, Potifera narun finam, da Yosef isu i finiŋgan. (Da Potifera igi isu garam anutu wain i anutu umpur imiŋ' gamp On, nida Heliopolis gin.) Da Yosef biŋaŋgan imunti isaŋ' intap Idzip santan.
46 Gubu' Yosef uda kiŋ Idzip guman da udzufan isaŋ' 30. Yosef itaŋin kiŋ rai da iyuŋ itsuar gamp santan miŋ'a intap Idzip igi. 47 Da miŋ'a udzuf bini 7 aru Yosef nidan ugu da nam gadan inti iyus aŋu. 48 Yosef intsuŋ' nam gadan ntidan miŋ'a udzuf 7 arigi santan da yufum imiŋ' gamp tsira' santan. Nam gadan gum santan miŋ'a wafi'a gamp tsira' bitsinta' bitsinta' da yufum imiŋ' gamp igi ruga rugan. 49 Yosef yufum wit nidzun isu marabuntup tsira' biŋan imiŋ' gamp tsira' santan, isaŋ' sasanuai miŋ'a uruts, da araŋan anuŋ' isaŋ' i kakara i gudzuŋgan da fantsupa sib u. Ima'.
50 Yosef finiŋgan Asenat irim araŋan narun rusan marub iru'run raiyi da imus wa'a udzuf maŋits tsira'. 51 Yosef ifariŋ' mama' marub miamun igi biŋaŋgan Manase (waiŋgan ibi 'maran isamu'), da ini, "I Anutu inaŋ da dzi maraŋ' isamu barabin gaŋ' santan da dzi ramaŋgaŋ' utupan santan mpada dzi gampaŋ' wain." 52 Da ifariŋ' narun marub isi' igi biŋaŋgan Ifraim (waiŋgan ibi 'kapa nidzun') da ini, "I Anutu inaŋ da dzi kap nidzuŋgaŋ' bini i mama' narun iru' imiŋ' intap dzi mpada da barabin gin ani."
53 Udzuf 7 nam gadan ntidan miŋ'a gamp Idzip gubu' gan iba ntsup, 54 da udzuf 7 maŋits tsira' iwa' ibi Yosef nidan ugu. Da maŋits tsira' iwa' imiŋ' intap fain aga, da bitsinta' miŋ'a intap Idzip santan da nam gadan rumiŋ'. 55 Gubu' rib Idzip rabuba i nam gadan ntsupan da ifa yai' ruan da Kiŋ Farau i nam gadan. Da kiŋ ini da rib Idzip santan ibiani, "Agam wafan da Yosef da agam wanaŋ nam araŋan nidan da agam." 56 Gubu' fus tsira' nam santan mariŋ'a sib isaŋ' intap Idzip igi santan. Da ibinigi da Yosef itus muantsi i uŋar ufuma nam gadan gin, da irim wit da garam Idzip da iyu nam ntsuman gin. 57 Da garam intap fain iba Idzip i tsaŋanda Yosef da uda nam gadan bidanigi, i gubu' tsira' iŋauŋ' intap santan.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 501 Yosef impai iru' da igiŋ' ragun i raman da iraŋ da itsutsuf araŋan. 2 Da iraŋ sib da ini da garam tipa garam mampan riniuriatsan i miŋ'a gubu' gunti' i tipa araŋan ramaŋgan riniuriatsan. 3 Sanab tipa Yakop riniuriatsan igi iyu gubu' 40, yatsuŋ' gum igi gubu' gan rururuŋan. Garam Idzip iraŋ i araŋan isaŋ' gubu' 70.
4 Gubu' raŋa i Yakop ntsupa sib da Yosef igaib ruŋgan da Kiŋ Farau garam gudzun gan ibiani, "Isaŋ' agam uda dzi nifuŋgaŋ' fadan da kiŋ da nidan da araŋan bida ani, 5 'Gubu' dzi ramaŋgaŋ' naŋa i mampan, da araŋan ini da dzi taga ruaŋ' da araŋan, i dzi tipa uda araŋan riniuriatsan fada intap Kanan, da rima miŋ'a tauf bampun araŋan ruŋgan rafan. Da isaŋ' u tusa maram i dzi da dzi farima ramaŋgaŋ' sib, da dzi musa tipa badan?'"
6 Da kiŋ iriŋant i Yosef nangan da ini ibiani, "Wayab da warim ramaŋgam nasaŋ' u nangam tagada ruam rutin."
7 Ibinigi da Yosef iyu ramaŋgan iyab i riman. Kiŋ garam gudzun gan ampibiŋan irut Yosef impru' ruan fadan—garam mpada tayaŋ' kiŋ uŋaran da garam suda wain i gamp fain miŋ'a Idzip, 8 impru' da Yosef utupan da rain rusan santan da ramaŋgan utupan santan. Da narun rusan mpru'an da apu gan aŋu ruŋ' impa imiŋ' intap Gosen. 9 Garam mpada karis da garam mpada hos irut araŋan impru' ruan yaban. Da rib fadan igi utup tsira' biŋan.
10 Gubu' ribaraŋan bawa'a miŋ'a mumai tura wit i uda nidzun gin miŋ'a Atad, uts da mpui Jordan, da siŋisiaŋ tsira' biŋan imunti i Yakop. Da Yosef itip impa i ramaŋgan i nigi isaŋ' gubu' 7. 11 Garam Kanan mpada gamp igi itsaŋa nam pumu'a badzab miŋ'a mumai tura wit gin miŋ'a Atad da ini, "Garam Idzip aga isantiŋ' nam maran gaiban tsira' biŋan." Ibinigi da ifariŋ' mumai igi Abel Mitsraim, waiŋgan 'garam Idzip maran gaiban gan'.
12 Ibinigi da Yakop narun rusan yatsuŋ' nan ibi araŋan nidan da ribaraŋan: 13 Ribaraŋan iyu ramaŋgan ifa Kanan da irim i tauf bampun miŋ'a intap Makpela, uts da Mamri, intap Abraham rima nam ntsuman gin da Efron, garam Hit ugu, isu mumai rima badzabin. 14 Gubu' Yosef rima ramaŋgan sib da irut rain rusan da rib ruta fadan ugu impru' ruan itip iba Idzip.
Yosef Iyafa Rain Rusan Waŋun15 Gubu' Yosef rain rusan tsaŋanda bida ramaŋgan mampa sib da ini ibiani, "Bida Yosef maran rufura asub agi naŋa rutin ugu da bubida anuŋ' i agi?" 16 Ibinigi da ribaraŋan irim nan ifan da Yosef da ini ibiani, "U ramaŋgam irim nan bida ani muŋ' da agai da imus mampan: 17 'Agam wani wabiani da Yosef: Dzi gut i agu i u siata raim rusam naŋgan maisan naŋa yaba i agu.' Ibinigi da maram wantu' ramaŋgam Anutu gan garam guman agai da wasiat aga naŋgaŋ' maisan rai." Gubu' ribaraŋan nangan fawa'a da Yosef, da araŋan iraŋ.
18 Da araŋan rain rusan impru' ruan iba da yidza' fagan da itauf maran iru' araŋan maran da ini, "Aga rim ruŋgaŋ' da agu isu u garam gumam uta' aŋu."
19 Da bitsinta' Yosef ini, "Agam anuŋ' ratan u. Dzi wasaŋ' i uda Anutu mumai gan da rima nam muŋa' da agam u. Ima'. 20 Agam ini wayada dzi da bitsinta' Anutu yitam i agam naŋgam maisan igi isu nam ŋarubini, i rima garam ampibiŋan naŋgan mpadan sib. Da iwa' ibinigi. 21 Ibinigi da agam anuŋ' ratan u. Dzi buŋ' arim agam da narum rusam sib." Da Yosef iyafa rain rusan waŋun i nan mantsiŋan bidanigi.
Yosef Naŋgan Mampan22 Yosef da rain rusan da gan utupan impa Idzip. Araŋan impa isaŋ' udzuf 110, 23 da itsaŋan naruŋgan Ifraim rumpun rusan. Da araŋan iyu Manase naruŋgan Makir narun rusan isu i gan ibinigi. 24 Da Yosef ini da rain rusan ibiani, "Dzi su uts i mampan. Da Anutu buŋ' ampa tayaŋ' agam da nau agam sinuŋ' intap aruani nafa intap araŋan ragada muŋ' da Abraham, Isak da Yakop ugu." 25 Da Yosef ini da Israil narun rusan i tsafa ruan nidzun aŋu da ini, "Gubu' Anutu uda agam wa'a sinuŋ' intap ani da agam wau dzi riniuriatsaŋ' nampru'." 26 Ibinigi da Yosef udzufan wa'a 110 sib da imamp da itip riniuriatsan i miŋ'a gubu' gunti' da irim i bugis da igiŋ' Idzip.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Genesis 13
Abram da Lot Itaŋin Ruan Rai1 Ibinigi da Abram irut finiŋgan da naruŋgan Lot itumuaŋ' naŋgan santan udan da mpada tayaŋ' gin miŋ'a Idzip da itip ifa Negeb. 2 Araŋan itaŋin gamp Negeb da intsuŋ' igiŋ' wasa' wasa' iba isaŋ' batipa wa'a mumai miŋ'a wasa' i gamp Betel da Ai, mumai araŋan mpada gin da antuŋ'a tauf suda mumai mararam tsarada nam in ugu. Miŋ'an nigi da araŋan iyugin da nifun itsaf Yawe.
Abram isu garam nam bunump tsira' i apu mpada tayaŋ' gin, impru' da silva da gol. 5 Da Lot, aru Abram ruta mpru'a ruan badan ugu, ibinigi isaŋ' ruan i apu mpada tayaŋ' gin bida nuniŋ da dumpa da makau impru' da garam da sagat gum. 6 Abram da Lot isaŋ' ruan i apu ampibiŋan aŋu da intap sai wasaŋ' i rima rib iru' igi apu gan sib i bida rumpru'a ruan mpadan u. 7 Ibinigi da ufuai imunti wasa' i Lot da Abram garam guman mpada tayaŋ' i ribaraŋan apu gan. Da gubu' arigi da garam gamp Kanan da Peris ruŋ' impai imiŋ' intap igi.
8 Ibinigi da Abram ini da Lot, "Agi bi' bitsinta'! Da agi anuŋ' suda ufuai da ruaŋ' ma ufuai anuŋ' uri'a wasa' i agu da dzi ma agi garam gumaŋ' u. 9 Watsaŋan! Intap ani tsira' biŋan imiŋ' uta' aŋu, da agi buŋ' ataŋin ruŋgaŋ' rai. Ibinigi da wapiriaŋ' nasaŋ' maraŋgam aridan. Bida u nida fada bida baŋi yas, da dzi buŋ' afa nabi baŋi bini, da bida u nida fada bida baŋi bini, da dzi buŋ' afa nabi baŋi yas."
10 Ibinigi da Lot ira' i maran da irarab ifan da itsaŋan intap bump Jordan da nam sib aŋu miŋ'a fadan da wa'a gamp Tsoar. Intap igi da mpui irunt wasa' gin da nam santan maran iraŋaraŋ ibi Yawe guman Iden ugu da isaŋ' intap Idzip miŋ'a uts da mpui Nail. (I gubu' arigi da Yawe wawarip itias gamp Sodom da Gomora rai u.) 11 Ibinigi da Lot ruŋgan ipiriaŋ' intap bump santan miŋ'a Jordan miŋ'a gubu' yaban da iyu naŋgan santan da irut utupan da gan garam guman da itaŋin Abram rai da ifan. 12 Da Abram ruŋ' impai imiŋ' intap Kanan, da Lot ifa mpa wasa' wasa' i gamp fain miŋ'a bump Jordan, raiyi da ifamus arida uŋar apu rinigaŋan uts da gamp Sodom. 13 Da garam Sodom irim barun nidzun aŋu da Yawe da inaŋ nam maisan tsira' tsira' ampibiŋan iyus.
14 Gubu' Lot fada sib da Yawe ini da Abram ibiani, "Wataniŋ' taniŋ' da wararab nam santan miŋ'a gubu' yaban da gubu' ru'an da dzra' da fi'. 15 Intap santan aru u tsaŋandan ani, dzi buŋ' arim da agu da u yaŋin rusam nantiŋ aŋu. 16 Da dzi buŋ' anaŋ u yaŋiŋgam nawa' nasisuŋ' nasaŋ' intap sasanuai, da bida maŋa saŋ'a i farisa sasanuai ida nafaris u yaŋin rusam nabinigi. 17 Wafan da wayuŋ watsuwar intap ani santan, i dzi buŋ' arim da agu."
18 Ibinigi da Abram itawa' uŋaran apu rinigaŋan da intsuŋ' ifan da impa uts aŋu da Mamri gai tsira' tsira' gan miŋ'a gamp Hibron. Da araŋan yantuŋ' tauf tsarada nam da Yawe gin.
Copyright information for `ADZ
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Miamun 21
Sara Irim Isak
1Da Yawe inaŋ nam ŋarubini iwa' da Sara ibi araŋan nidan da ragadan ugu. 2Ibinigi da Sara iwaŋun da irim Abraham naruŋgan marub da gubu' Anutu ragadan ugu. Da gubu' arigi da Abraham ifufi sib. 3Abraham inu' mama' narun igi biŋaŋgan Isak (waiŋgan 'irubuŋ''). 4Gubu' 8 ifa sib da Abraham isaf mama' narun igi riniubit ibi Anutu nidan. 5Abraham udzufan iwa' 100 da finiŋgan Sara irim araŋan naruŋgan Isak. 6Da Sara ini, "Anutu irim nam rubuŋ'an da nugun tsia'an tsira' da dzi, da rib santan riŋantagin da nugun buŋ' atsia' da narubuŋ' nampru' da dzi." 7Da araŋan itip ini ibiani, "Muŋ' ugu da maŋa wanaŋ da ini da Abraham ibi Sara isaŋ' i rima narun, ima'. Da bitsinta' dzi rim araŋan naruŋgan marub da gubu' araŋan fufidan."
Abraham Iwat Hagar da Ismail Rai
8Gubu' mama' narun yiŋ'an da taŋinda sisun rai, da Abraham isu nam gadan tsira' aŋu gin. 9Da Sara itsaŋan mama' narun Abraham rima da sagat Idzip ugu rima umpur i Isak 10da ini da Abraham, "Wawat sagat gum araga da naruŋgan rai. I araŋan naruŋgan anuŋ' uda u naŋgam marafain u, i u nam bunumpam santan ani nasu dzi naruŋgaŋ' Isak naŋgan."
11Sara nangan nidan inaŋ Abraham waŋun ibarabin nidzun aŋu, i Ismail igi araŋan naruŋgan impru' ibinigi. 12Da bitsinta' Anutu ini da Abraham ini bina', "Waŋum anuŋ' barabinda yusan i naruŋgam Ismail da rinaŋgan Hagar, u sagat gumam, u. Watsuŋ' Sara nangan da wanaŋ nabinigi, i miŋ'a Isak da u tafam rusam yaŋiŋgan taptap buŋ' awa' nautus i ruan nabi dzi nidan. 13Da dzi buŋ' autus i sagat gum naruŋgan tafan rusan nasu garam utup tsira' biŋan nabinigi, i araŋan u naruŋgam."
14Da tata' maratait, Abraham yuri' da iyu nam gadan da apu rinigaŋan raŋuda mpui gin sib da yantuŋ' iyab Hagar sias. Da itaŋin naruŋgan ifan da Hagar da iwat ribaraŋan rai. Ibinigi da Hagar ifan da iyuŋ nam mana' dadauntan Birsiba ifan. 15Gubu' mpui ntsupan da araŋan ifa taŋin mama' igi rai imiŋ' gai isi' maŋan marayauŋ gan. 16Da ifampa rugunti' pas i mama' igi, da ini da ruŋgan, "Dzi wani tsaŋanda mama' igi mampan u." Hagar impai da iraŋ igampun ruan tsira' biŋan.
17Anutu iriŋantin i mama' raŋan da Anutu aŋira gan inu' Hagar imiŋ' gunuŋun ini bina', "Hagar! Ibianuŋ'? Agu anuŋ' ratan u. Anutu iriŋant i mama' raŋan aga sib. 18Wauri' wafan da wagif mama' aga baŋin da wara' gin wayab, i dzi buŋ' anaŋ i gan yaŋiŋgan nawa' nasu garam utup tsira' maŋan." 19Da Anutu inaŋ Hagar maran intap ruan da itsaŋan mpui rafan maŋan rumiŋ'an. Da araŋan ifa raŋu i apu rinigaŋan da iyu iba rim da mama' igi inum.
20-21Anutu impa tayaŋ' mama' igi isaŋ' araŋan suda garam tsira'. Araŋan impa nam dadauntan Paran da isu garam baŋi tati' nidzun i dampa. Impai nigi da gan rinaŋgan iyu sagat Idzip maŋan da araŋan isu i finiŋgan.
Nan Udzudan da Yuta da Ruan Miŋ'a Birsiba
22Gubu' maŋan da Abimelek (garam Gerar kiŋ gan ugu) da Fikol, garaman siŋa-ari gudzuŋgan, ifa tsaŋa Abraham da ini rutin, "Dzi tsaŋa Anutu irut agu i nam santan u naŋan. 23Ibinigi da miŋ'a Anutu maraŋgan da wani nan nidzun da dzi i agu anuŋ' tipa suda umpur da dzi ma dzi naruŋ' rusaŋ' ma dzi tafaŋ' rusaŋ' u. Wasantiŋ' mara-ampi aru dzi naŋan da agu ugu da dzi, nampru' da garam gar intap aru u bampada suda garam marawampua gin ani."
24Da Abraham ini, "Hai. Dzi ni nan nidzun biŋan da agu imiŋ' Anutu maraŋgan."
25Da Abraham isantiŋ' waŋuŋgan barabindan wasi da Abimelek iyab i mpui gan rafan Abimelek garam guman suda wain gin da pa'a araŋan garam guman gin. 26Da bitsinta' Abimelek ini, "Dzi wasru'gin i maŋa naŋ uwayant bidanigi. Aruani da u buŋ' ini da dzi da nan igi isu fa' da dzi."
27Da Abraham iyu dumpa da makau fain da irim da Abimelek da rib iru' igi yudzu nangan. 28Abraham itsaf dumpa naru fa' rinan 7 da irim imiŋ' Abimelek maran 29da Abimelek igut i Abraham ini bina', "Dumpa naru fa' rinan 7 ani waiŋgan ibianuŋ'?"
30Da Abraham ini araŋan nangan muŋa' ibiani, "Wau dzi dumpa gaŋ' naru fa' 7 ani nayab i santiŋ'an bida dzi raf mpui gaŋ' ani."
31Ibinigi da ifariŋ' gamp igi biŋaŋgan Birsiba (waiŋgan ibi 'mpui udzuda nan gin'+ ), i rib iru' impru' ruan yudzu-nangan.
32Gubu' nan udzudan da ruan miŋ'a Birsiba ntsupa sib, Abimelek da gan garam gudzuŋgan siŋa-ari Fikol, itip ifa gan gampan imiŋ' intap Filistia. 33Abraham intaŋ gai maŋan nida tamaris gin imiŋ' Birsiba da iyugin da nifun itsaf Yawe, Anutu Mpada Ratar Ntiŋan Aŋu. 34Da Abraham impa intap Filistia gubu' gunti' biŋan isu garam marawampua.


Miamun 50
1Yosef impai iru' da igiŋ' ragun i raman da iraŋ da itsutsuf araŋan. 2Da iraŋ sib da ini da garam tipa garam mampan riniuriatsan i miŋ'a gubu' gunti' i tipa araŋan ramaŋgan riniuriatsan. 3Sanab tipa Yakop riniuriatsan igi iyu gubu' 40, yatsuŋ' gum igi gubu' gan rururuŋan. Garam Idzip iraŋ i araŋan isaŋ' gubu' 70.
4Gubu' raŋa i Yakop ntsupa sib da Yosef igaib ruŋgan da Kiŋ Farau garam gudzun gan ibiani, "Isaŋ' agam uda dzi nifuŋgaŋ' fadan da kiŋ da nidan da araŋan bida ani, 5'Gubu' dzi ramaŋgaŋ' naŋa i mampan, da araŋan ini da dzi taga ruaŋ' da araŋan, i dzi tipa uda araŋan riniuriatsan fada intap Kanan, da rima miŋ'a tauf bampun araŋan ruŋgan rafan. Da isaŋ' u tusa maram i dzi da dzi farima ramaŋgaŋ' sib, da dzi musa tipa badan?'"
6Da kiŋ iriŋant i Yosef nangan da ini ibiani, "Wayab da warim ramaŋgam nasaŋ' u nangam tagada ruam rutin."
7Ibinigi da Yosef iyu ramaŋgan iyab i riman. Kiŋ garam gudzun gan ampibiŋan irut Yosef impru' ruan fadan—garam mpada tayaŋ' kiŋ uŋaran da garam suda wain i gamp fain miŋ'a Idzip, 8impru' da Yosef utupan da rain rusan santan da ramaŋgan utupan santan. Da narun rusan mpru'an da apu gan aŋu ruŋ' impa imiŋ' intap Gosen. 9Garam mpada karis da garam mpada hos irut araŋan impru' ruan yaban. Da rib fadan igi utup tsira' biŋan.
10Gubu' ribaraŋan bawa'a miŋ'a mumai tura wit i uda nidzun gin miŋ'a Atad, uts da mpui Jordan, da siŋisiaŋ tsira' biŋan imunti i Yakop. Da Yosef itip impa i ramaŋgan i nigi isaŋ' gubu' 7. 11Garam Kanan mpada gamp igi itsaŋa nam pumu'a badzab miŋ'a mumai tura wit gin miŋ'a Atad da ini, "Garam Idzip aga isantiŋ' nam maran gaiban tsira' biŋan." Ibinigi da ifariŋ' mumai igi Abel Mitsraim, waiŋgan 'garam Idzip maran gaiban gan'.
12Ibinigi da Yakop narun rusan yatsuŋ' nan ibi araŋan nidan da ribaraŋan: 13Ribaraŋan iyu ramaŋgan ifa Kanan da irim i tauf bampun miŋ'a intap Makpela, uts da Mamri, intap Abraham rima nam ntsuman gin da Efron, garam Hit ugu, isu mumai rima badzabin. 14Gubu' Yosef rima ramaŋgan sib da irut rain rusan da rib ruta fadan ugu impru' ruan itip iba Idzip.
Yosef Iyafa Rain Rusan Waŋun
15Gubu' Yosef rain rusan tsaŋanda bida ramaŋgan mampa sib da ini ibiani, "Bida Yosef maran rufura asub agi naŋa rutin ugu da bubida anuŋ' i agi?" 16Ibinigi da ribaraŋan irim nan ifan da Yosef da ini ibiani, "U ramaŋgam irim nan bida ani muŋ' da agai da imus mampan: 17'Agam wani wabiani da Yosef: Dzi gut i agu i u siata raim rusam naŋgan maisan naŋa yaba i agu.' Ibinigi da maram wantu' ramaŋgam Anutu gan garam guman agai da wasiat aga naŋgaŋ' maisan rai." Gubu' ribaraŋan nangan fawa'a da Yosef, da araŋan iraŋ.
18Da araŋan rain rusan impru' ruan iba da yidza' fagan da itauf maran iru' araŋan maran da ini, "Aga rim ruŋgaŋ' da agu isu u garam gumam uta' aŋu."
19Da bitsinta' Yosef ini, "Agam anuŋ' ratan u. Dzi wasaŋ' i uda Anutu mumai gan da rima nam muŋa' da agam u. Ima'. 20Agam ini wayada dzi da bitsinta' Anutu yitam i agam naŋgam maisan igi isu nam ŋarubini, i rima garam ampibiŋan naŋgan mpadan sib. Da iwa' ibinigi. 21Ibinigi da agam anuŋ' ratan u. Dzi buŋ' arim agam da narum rusam sib." Da Yosef iyafa rain rusan waŋun i nan mantsiŋan bidanigi.
Yosef Naŋgan Mampan
22Yosef da rain rusan da gan utupan impa Idzip. Araŋan impa isaŋ' udzuf 110, 23da itsaŋan naruŋgan Ifraim rumpun rusan. Da araŋan iyu Manase naruŋgan Makir narun rusan isu i gan ibinigi. 24Da Yosef ini da rain rusan ibiani, "Dzi su uts i mampan. Da Anutu buŋ' ampa tayaŋ' agam da nau agam sinuŋ' intap aruani nafa intap araŋan ragada muŋ' da Abraham, Isak da Yakop ugu." 25Da Yosef ini da Israil narun rusan i tsafa ruan nidzun aŋu da ini, "Gubu' Anutu uda agam wa'a sinuŋ' intap ani da agam wau dzi riniuriatsaŋ' nampru'." 26Ibinigi da Yosef udzufan wa'a 110 sib da imamp da itip riniuriatsan i miŋ'a gubu' gunti' da irim i bugis da igiŋ' Idzip.


Miamun 47
1Ibinigi da Yosef ifani da Kiŋ Farau ini bina', "Dzi ramaŋgaŋ' da raiŋ' rusaŋ' mpada intap Kanan ugu ibawa' sib. Ribaraŋan iba intiŋ da dumpa gan da makau gan da nam bunumpan santan, da iba mpa imiŋ' intap Gosen da aruani." 2Araŋan ipiriaŋ' rain rusan 5 da ifa rut imunti Kiŋ Farau maraŋgan.
3Da kiŋ iguti ribaraŋan ini bina', "Agam inaŋ gumam idzuwai?"
Da ribaraŋan ini, "U garam gumam agai ani garam mpada tayaŋ' dumpa yatsuŋ' ramaŋ' rusaŋ' sanaban musa naŋan." 4Da ribaraŋan ini da araŋan impru' ibiani, "Aga ba i mpada nani pas aŋu, i gubu' fus tsira' nam mariŋ'a sib iwa' Kanan da u garam gumam apu gan isau sai i gadan. Ibinigi da u garam gumam agai ani igaib ruŋgaŋ' da agu i u gaiba agai da aga fampada intap Gosen."
5Ibinigi da Kiŋ Farau ini da Yosef ibiani, "U ramaŋgam da raim rusam iba da agu; 6da intap Idzip ani santan isu u naŋgam da wapiriaŋ' nasaŋ' u maram aridagin. Bida u maram furan da wataŋin ramaŋgam da raim rusam i intap bini Gosen. Da bida u tsaŋanda ribaraŋan gan fain wa'a bini yusan i sanab mpada tayaŋ' apu santan da nampa tayaŋ' dzi makau gaŋ' nampru' nabinigi."
7Ibinigi da Yosef ifa yu ramaŋgan iba munti Kiŋ Farau maraŋgan. Da Yakop ifinti kiŋ i nan bini, 8da kiŋ igut i araŋan da ini, "Agu udzufam wayawai?"
9Da Yakop ini da kiŋ ibiani, "Dzi udzufaŋ' ntsuŋ'a mpada yuŋan da aruani isaŋ' 130 aŋu, da wasaŋ' dzi ramaŋgaŋ' da rumpuŋgaŋ' udzufan ntsuŋ'a mpada yuŋan u. Da dzi wa' da barabin ampibiŋan impru'." 10Yakop ini nan sib da ifinti Kiŋ Farau da itaŋin araŋan rai da ifan. 11Ibinigi da Yosef itaŋin intap bini Rameses miŋ'a Idzip da ramaŋgan da rain rusan impa gin ibi kiŋ nidan. 12Da Yosef irim nam gadan da ramaŋgan da rain rusan da ramaŋgan utupan santan yatsuŋ' narun ruas wayawai ibinigi.
Yosef Irim Ampan Sib i Gubu' Maŋits
13Gubu' fus tsira' imiŋ' gubu' gunti' biŋan da nam gadan santan imariŋ' sib, da garam gar sib aŋu Idzip da Kanan impa asub i maŋits. 14Yosef iyu moni santan ampan Idzip da Kanan suba nam gadan gin da iyu iba rim i kiŋ uŋaran. 15Gubu' ampan Idzip da Kanan santan moni gan ntsupan, da rib Idzip iba da Yosef da ini, "Warim aga sib i nam gadan, i aga buŋ' amamp i maŋits. I aga moni gaŋ' santan intsup sib wa!"
16Da Yosef ini, "Da bidanigi da agam wayu apu gam waba da dzi da dzi buŋ' arim nam gadan da agam i muŋa' gan." 17Ibinigi da ribaraŋan iyu hos, dumpa, nuniŋ, makau da doŋki gan iba da Yosef i suba nam gadan. Da Yosef irim ribaraŋan santan sib i nam gadan isaŋ' udzuf arigi.
18Gubu' udzuf arigi ntsupan da atupa udzuf fa' da ribaraŋan itip iba da Yosef da ini, "O garam tsira'! Aga wasaŋ' dziginda barabin gaŋ' i agu u. Aga moni gaŋ' da apu gaŋ' santan intsup sib da isu agu gam. Da aga naŋgaŋ' maŋan ruwamiŋ' i riman da agu i suba nam gadan gin u. Ima'. Agai aŋu da gaŋ' intapaŋ'. 19Warim aga sib i aga anuŋ' mampa i maŋits da aga intapaŋ' miŋ'a uta' u. Wayu agai da intapaŋ' nasub dzafain i nam gadan. Da aga nasu kiŋ garam guman da sagat guman uta' aŋu, da intapaŋ' buŋ' asu kiŋ gan. Warim nam gadan da agai i aga anuŋ' mampan, da warim nam yamun da agai i intap anuŋ' miŋ'a uta' u."
20Ibinigi da Yosef irim nam gadan isu nam ntsuman i rib Idzip intapan santan isu kiŋ naŋgan, iru' i nam maŋits tsira' wayada garam Idzip santan. 21Da Yosef inaŋ garam Idzip santan miŋ'a gubu' yaban da gubu' ru'an isu Kiŋ Farau garam guman uta' aŋu i naŋa i guman. 22Da intap Yosef mamida udan, da garam anutu wain i anutu umpur intapan, i kiŋ impa tayaŋ' ribaraŋan da isaŋ' i nam gadan. I wain igi da ribaraŋan rugif intapan ragun. 23Yosef ini da ampan santan ibiani, "Agam sib aŋu wariŋantin, gubu' aruani da dzi yu agam da intapam isub dzafain isu Kiŋ Farau naŋgan. Da nam yamun aruani, agam wayu da wafa ntaŋ i gumam ruga rugam. 24Gubu' nam igi suda nidzun sib da agam waufum nasaŋ' 5. Da warim 5 igi gan bits nafan da kiŋ, da agam wayu gam faban igi gan 4 i agam utupam gadan da ntaŋan.
25Da ribaraŋan ini, "Garam tsira', u rim aga sib ŋarubini, da aga rubuŋ' ampa marata'. Aga taga ruaŋ' i suda kiŋ garam guman uta' aŋu." 26Ibinigi da Yosef yudzu nan maŋan isu nan faidagin imunti wasa' i garam Idzip, i bida gubu' nam ati'an da natsaf 5 igi gan bits nasu kiŋ gan. Da nan igi ruŋ' imunti da gubu' aruani ibinigi. Da garam anutu wain i anutu umpur intapan aŋu da kiŋ anuŋ' iyu u.
Yakop Nangan Gutagin
27Garam Israil impai imiŋ' intap Gosen miŋ'a Idzip da iyu intap imiŋ' nigi, da isaŋ' nidzun aŋu i nam bunump da irim narun rusan iyus aŋu. 28Yakop impai Idzip isaŋ' udzuf 17, da mpru' araŋan udzufan santan mpada rutin igi isaŋ' 147. 29Yakop gubu' gan naŋa i mampan basuda uts, da inu' naruŋgan Yosef ba da ini rutin ibiani, "Bida u maram arida nidzun aŋu i dzi da warim baŋim waru' dzi faga rampuat da wataga ruam nidzun aŋu da dzi i u anuŋ' rima dzi i gamp Idzip ani u, 30gubu' dzi mampa sib da watip wau dzi nawa' sinuŋ' gamp Idzip da wafarim dzi nampru' da ramaŋ' rusaŋ' i gampan giŋ'a gin."
Da Yosef ini, "Hai, ramaŋ'! Dzi buŋ' anaŋ nabi u nidan." 31Da Yakop ini, "Watsarif ruam nidzun aŋu da dzi." Yosef itaga ruan nidzun aŋu da raman, da Yakop irim antuŋ' iru' gan rabi' gan giŋ'a gin da irim daŋki gin.


Miamun 24:29-30
29-30Rebeka nafuŋgan biŋaŋgan Laban. Araŋan itsaŋan riŋ gol ruguda i nafuŋgan yun da gol iru'run atsufa i baŋin bida tsipu da iriŋant i nafuŋgan Rebeka fisa i nam santan garam igi nidan da naŋa rutin ugu da suŋ aŋu irunt ifa mpui rafan da itsaŋan garam igi da kamiran ruŋ' muntidan. 31Da yis yariŋ gin, "Garam tsira' Yawe fintidan, waba i agi fada uŋar. Agu anuŋ' muntida gamp mana' ani u. Dzi tip u mumai gam giŋ'a gin impru' da kamir gan mpada gin sib wa."


Miamun 39
Yosef da Potifar Finiŋgan Nangan
1Gubu' garam Ismail uda Yosef ru'a Idzip ugu da Potifar irim nam ntsuman da ribaraŋan da iyu Yosef isu gan mama' guman uta' aŋu. Potifar igi isu gudzun i kiŋ Idzip garaman siŋa-ari muntida sib i araŋan. 2Yawe irut Yosef, da gum santan Yosef naŋan miŋ'a garam gudzuŋgan uŋaran iwa' ŋarubini biŋan aŋu. 3Potifar itsaŋan da isru'gin ibi Yawe irut Yosef da inaŋ nam santan Yosef naŋan iwa' ŋarubini aŋu, 4ibinigi da nugun inuf nidzun aŋu i Yosef da itaga araŋan isu i gan garam guman mpada tayaŋ' araŋan uŋaran mpru'an da araŋan naŋgan santan. 5Miŋ'a gubu' aru Potifar taŋinda araŋan mpada tayaŋ' i nam santan igi da fadan, da Yawe ifinti Potifar naŋgan santan, miŋ'a uŋaran da gan guman wasa', i wain iru' Yosef. 6Ibinigi da Potifar itaŋin Yosef impa tayaŋ' araŋan naŋgan santan. Da maran wafur nan maŋan i nida yaba i naŋgan santan igi maŋan u, ima', da bitsinta' nam gadan araŋan gadan aŋu.
Yosef igi iyiŋ' garam mara urun da maran bini aŋu. 7Gubu' fain fada sib da Potifar finiŋgan iyafi un nidzun aŋu i Yosef da ini bina', "Dzi ni u badan da agi giŋ'an."
8Da bitsinta' Yosef ibugin da ini, "U tsaŋan sib wa! Dzi garam gudzuŋgaŋ' itaŋin dzi i mpada tayaŋ' araŋan uŋaran da gan naŋgan santan, da maran wafur i nam maŋan u. 9Maŋa wasu gudzun tsira' ibi dzi imiŋ' uŋar aruani u. Ima'. Dzi garam gudzuŋgaŋ' wapa' dzi i nam maŋan u, da bitsinta' agu aŋu, i wain araŋan finiŋgan agu. Da dzi nabu naŋ sanab asub maisan igi nabianuŋ'? Nigi buŋ' abi nam maisan tsira' biŋan dzi naŋan da Anutu." 10Da sagat igi rurim udzuŋ da Yosef mai' mai' i ruta araŋan giŋ'an, da bitsinta' Yosef ibugin da wasu uts da araŋan.
11Gubu' maŋan da Yosef yataŋ' uŋar wasa' i naŋa guman da garam gum maŋan wampai nigi u. 12Potifar finiŋgan impuŋ araŋan ŋarukui gan ufiak da ini rutin, "Waba da agi giŋ'!" Da bitsinta' Yosef isagru' ŋarukui gan rai imiŋ' araŋan baŋiŋgan da irunt iwa' sinuŋ' uŋar. 13Gubu' araŋan tsaŋanda ŋarukui ruŋ' miŋ'a araŋan baŋiŋgan da Yosef runta wa'an, 14da araŋan inu' garam guman da ini, "Agam watsaŋan garam Hibru araga. Dzi gabuŋgaŋ' iyu garam araga iba agi uŋaraŋ' i rima rini mia' tsira' da agi. Araŋan yataŋ' ba i arimpa dzi, da dzi rim uŋa'. 15Da gubu' araŋan riŋanta i dzi rima uŋa', da itiri ŋarukui gan rai iru' da dzi, da irunt iwa' bia' mana'."
16Potifar finiŋgan rugif ŋarukui igi ragun isaŋ' gabuŋgan bawa'an. 17Da araŋan ifis i nan ibiani da gabuŋgan, "Mama' gum uta' Hibru aru agu uda bada agi uŋaraŋ' ugu yataŋ' uŋar da dzi i naŋa asub i dzi. 18Da dzi rim uŋa' da araŋan itiri ŋarukui gan rai iru' da dzi da irunt iwa' mana'." 19Gubu' Yosef garam tsira' gan Potifar riŋanta i finiŋgan nangan fisa i Yosef naŋgan naŋa rutin da nugun itsakia tsira' biŋan aŋu. 20Da irim Yosef i karabus imiŋ' uŋar karabus kiŋ rima garam naŋa asub in ugu.
Da bitsinta' Yosef mpada karabus, 21da Yawe irut araŋan da inaŋ bini gin da inaŋ garam mpada tayaŋ' uŋar karabus igi maran yari nidzun aŋu i Yosef. 22Ibinigi da garam arigi itaŋin Yosef i mpada tayaŋ' gum da garam karabus santan. 23Garam mpada tayaŋ' uŋar karabus igi maran wafur i tsuwara gum Yosef naŋan u, wain ibi Yawe irut araŋan da irim araŋan sib i naŋa nam santan wa'a bini.


Miamun 13
Abram da Lot Itaŋin Ruan Rai
1Ibinigi da Abram irut finiŋgan da naruŋgan Lot itumuaŋ' naŋgan santan udan da mpada tayaŋ' gin miŋ'a Idzip da itip ifa Negeb. 2-4Araŋan itaŋin gamp Negeb da intsuŋ' igiŋ' wasa' wasa' iba isaŋ' batipa wa'a mumai miŋ'a wasa' i gamp Betel da Ai, mumai araŋan mpada gin da antuŋ'a tauf suda mumai mararam tsarada nam in ugu. Miŋ'an nigi da araŋan iyugin da nifun itsaf Yawe.
Abram isu garam nam bunump tsira' i apu mpada tayaŋ' gin, impru' da silva da gol. 5Da Lot, aru Abram ruta mpru'a ruan badan ugu, ibinigi isaŋ' ruan i apu mpada tayaŋ' gin bida nuniŋ da dumpa da makau impru' da garam da sagat gum. 6Abram da Lot isaŋ' ruan i apu ampibiŋan aŋu da intap sai wasaŋ' i rima rib iru' igi apu gan sib i bida rumpru'a ruan mpadan u. 7Ibinigi da ufuai imunti wasa' i Lot da Abram garam guman mpada tayaŋ' i ribaraŋan apu gan. Da gubu' arigi da garam gamp Kanan da Peris ruŋ' impai imiŋ' intap igi.
8Ibinigi da Abram ini da Lot, "Agi bi' bitsinta'! Da agi anuŋ' suda ufuai da ruaŋ' ma ufuai anuŋ' uri'a wasa' i agu da dzi ma agi garam gumaŋ' u. 9Watsaŋan! Intap ani tsira' biŋan imiŋ' uta' aŋu, da agi buŋ' ataŋin ruŋgaŋ' rai. Ibinigi da wapiriaŋ' nasaŋ' maraŋgam aridan. Bida u nida fada bida baŋi yas, da dzi buŋ' afa nabi baŋi bini, da bida u nida fada bida baŋi bini, da dzi buŋ' afa nabi baŋi yas."
10Ibinigi da Lot ira' i maran da irarab ifan da itsaŋan intap bump Jordan da nam sib aŋu miŋ'a fadan da wa'a gamp Tsoar. Intap igi da mpui irunt wasa' gin da nam santan maran iraŋaraŋ ibi Yawe guman Iden ugu da isaŋ' intap Idzip miŋ'a uts da mpui Nail. (I gubu' arigi da Yawe wawarip itias gamp Sodom da Gomora rai u.) 11Ibinigi da Lot ruŋgan ipiriaŋ' intap bump santan miŋ'a Jordan miŋ'a gubu' yaban da iyu naŋgan santan da irut utupan da gan garam guman da itaŋin Abram rai da ifan. 12Da Abram ruŋ' impai imiŋ' intap Kanan, da Lot ifa mpa wasa' wasa' i gamp fain miŋ'a bump Jordan, raiyi da ifamus arida uŋar apu rinigaŋan uts da gamp Sodom. 13Da garam Sodom irim barun nidzun aŋu da Yawe da inaŋ nam maisan tsira' tsira' ampibiŋan iyus.
14Gubu' Lot fada sib da Yawe ini da Abram ibiani, "Wataniŋ' taniŋ' da wararab nam santan miŋ'a gubu' yaban da gubu' ru'an da dzra' da fi'. 15Intap santan aru u tsaŋandan ani, dzi buŋ' arim da agu da u yaŋin rusam nantiŋ aŋu. 16Da dzi buŋ' anaŋ u yaŋiŋgam nawa' nasisuŋ' nasaŋ' intap sasanuai, da bida maŋa saŋ'a i farisa sasanuai ida nafaris u yaŋin rusam nabinigi. 17Wafan da wayuŋ watsuwar intap ani santan, i dzi buŋ' arim da agu."
18Ibinigi da Abram itawa' uŋaran apu rinigaŋan da intsuŋ' ifan da impa uts aŋu da Mamri gai tsira' tsira' gan miŋ'a gamp Hibron. Da araŋan yantuŋ' tauf tsarada nam da Yawe gin.


Miamun 14
Abram Iyu Naruŋgan Lot Sinuŋ' Garam Ipiap Baŋiŋgan
1Miŋ'a gubu' arigi da kiŋ nampaŋ 4, Amrafel miŋ'a Sinar, Ariok miŋ'a Elasar, Kedoraumer miŋ'a Elam, da Tidal miŋ'a Goim, yataŋ' i ruan 2da impru' ruan ifan i isa nam mpru'an da kiŋ gamp isi' isi' 5 bida ani: Bera miŋ'a Sodom, Birsa miŋ'a Gomora, Sinab miŋ'a Adma, Simeber miŋ'a Tseboim, da kiŋ miŋ'a gamp Bela (gamp Bela igi biŋaŋgan maŋan Tsoar). 3-4I wain ibiani: kiŋ gamp isi' isi' 5 igi impa waraŋ' i Kiŋ Kedoraumer isaŋ' udzuf 12, da bitsinta' bawa'a udzuf 13 da intap ruan sinuŋ' araŋan da ifa mpru' ruan imiŋ' Bump Sidim (aru uruts Sur miŋ'a gin da aruani).
5Da wa'a udzuf 14, Kiŋ Kedoraumer irut kiŋ iru' da bits ugu impru' da gan garaman siŋa-ari impru' ruan ifan da yis garam Refa mpada Astirot Karnaim, garam Tsuts mpada Ham da garam Em mpada Bump Kiriataim, 6da garam Hur mpada mamai Seir, da idaru ribaraŋan ifan isaŋ' wa'a El Paran miŋ'a uts da nam dadauntan. 7Kiŋ Kedoraumer ruta kiŋ fain ugu itip yitam i ruan da ifa gamp En Mispat (nida Kades gin) da yis garam mpada intap Amalek sib impru' da garam Amor mpada Hatsatson Tamar.
8Miŋ'a gubu' arigi da kiŋ miŋ'a gamp 5 ugu, Sodom, Gomora, Adma, Tseboim da Bela iyu garaman siŋa-ari santan impru' ruan ifan da irants ruan imunti muŋ' i isa nam miŋ'a Bump Sidim. 9Ribaraŋan irut kiŋ nampaŋ 4 ugu, Kedoraumer, Tidal, Amrafel, da Ariok, yis ruan. 10Da miŋ'a Bump Sidim da ntsuf ampibiŋan uda kolta gin imiŋ' gin. Da gubu' ribaraŋan isa ruan da kiŋ Sodom da Gomora irut garaman irunt sinuŋ' nam isan da gan garaman fain irua' iru' ntsuf da santan irunt sib iyab mamai. 11Da kiŋ 4 igi iyu garam Sodom da Gomora fain impru' da nam bunumpan da naŋgan gadan santan da ifan. 12Da gubu' arigi da Lot impa Sodom da ribaraŋan iyu araŋan impru' da nam bunumpan santan ibinigi.
13Da Abram impai uts da Mamri gai gan tsira' tsira' ugu. Mamri igi garam Amur, Eskol da Anir raiŋgan. Rib iru' da bits igi yudzu nan maŋan impru' da Abram i rima ruan sib. Da garam bits runta sinuŋ' adziaŋ igi ibawa' da Abram, garam Hibru, da ini rutin i kiŋ 4 ugu idaru garam Sodom da Gomora rai sib da iyu Lot da ifan. 14Gubu' Abram uda nan i garam ipiap mpuŋa Lot da uda fada sib, da inu' gan garaman siŋa-ari 318 wa'a miŋ'a araŋan garam guman ruta mpadan ugu impru'. Da imuŋ' i ribaraŋan ifan da idaru garam ipiap ifan isaŋ' wa'a gamp Dan. 15Da idziaŋ arigi, Abram irants gan garaman siŋa-ari imunti utup utup da ibraŋ garam ipiap ruta nam runta fafun da idaru yis ribigi tita' aŋu ifa isaŋ' wa'a Hoba, miŋ'a dzra' i gamp Damaskus. 16Abram itip iyu nam bunump garam ipiap udan ugu impru' da raiŋgan naruŋgan Lot da gan nam bunumpan impru' da sagat da garam fain itip iba.
Melkisedek Ifinti Abram
17Gubu' Abram isa Kiŋ Kedoraumer da kiŋ fain ugu da gan garaman siŋa-ari sib da tipa badan, da kiŋ Sodom iba i tsaŋanda araŋan miŋ'a Bump Sawe (nida Kiŋ Intap Bumpan).
18Miŋ'an nigi Melkisedek, kiŋ Salem, iyu bret da wain gurun iba i tsaŋanda Abram. Araŋan isu Anutu Garam Nampaŋ Wain Waguŋ' garam pumu'an gan. 19Melkisedek ifinti Abram da ini ibiani,
"Anutu Garam Nampaŋ Wain Waguŋ' taŋinda gunuŋun da intap nafinti agu.
20Da agi natsarif Anutu Garam Nampaŋ Wain Waguŋ' aru rima agu sib
i u yaba ragun i garam ipiap."
Da Abram ibraŋ nam santan uda miŋ'a nam isan ugu da ifab isaŋ' 10 da irim 10 igi gan bits ifan da Melkisedek.
21Ntsupa sib da kiŋ Sodom ini da Abram ibiani, "Nam santan u udan ugu da nasu u gam, da bitsinta' dzi ampaŋgaŋ' aŋu da wataŋin naba da dzi."
22Da bitsinta' Abram ini da kiŋ Sodom ibiani, "Dzi tsaf ruaŋ' da dzi ni nan nidzun imiŋ' Yawe, Anutu Garam Nampaŋ Wain Waguŋ' taŋinda gunuŋun da intap maraŋgan, 23i dzi wasaŋ' uda u naŋgam maŋan, bida fufuai udzuda fagagaŋkaŋ gin ma nam isi' maŋan u, ima'. Wain ibiani, u mani u naŋa dzi Abram suda garam nam bunump tsira' i. 24Dzi wasaŋ' uda nam maŋan u, da bitsinta' nam gadan aru dzi garamaŋ' gadan ugu aŋu, nigi isu dzi gaŋ'. Da wanaŋ da garam rima dzi sib, Anir, Eskol, da Mamri nayu nam bunump igi nasaŋ' ruan."


Miamun 3
Garam Gar Irua' i Nam Maisan
1Apu buman santan Anutu Yawe taŋindan ugu da mur isu apu mararuru tsira' i nan umpur iyu'an. Gubu' maŋan da mur iwa' da sagat da igutin, "Ama'! Nan nidzun i Anutu nidan da agam i anuŋ' gada gai nidzun santan miŋ'a gum ani?"
2Da sagat ini mur nifuŋgan muŋa' ibiani, "Ima', aga saŋ' i gada gai sib aŋu muntida gum wasa' ani nidzuŋgan, 3da bitsinta' Anutu ifai nan babampafan i agai i gai bits muntida wasa' i gum ani aga anuŋ' gadan ma gifan u, bida aga naŋa bidanigi da aga buŋ' amamp."
4Da mur ini bina', "Ima'! Nan umpur! Agam wasaŋ' i mampan u. 5Anutu ini ibinigi i araŋan isru'gin sib i bida agam gadan da agam maram buŋ' antap ruan da agam buŋ' asaŋ' Anutu i sru'a i nam bini da nam maisan."
6Sagat itsaŋan gai nidzun igi iwa' ŋarubini biŋan i maraŋgan da idaum aŋu i gadan da uda mararuru. Ibinigi da araŋan ipis fain da igan, ida imus rima fain da gabuŋgan igan impru' ibinigi. 7Gubu' rib iru' igi gada sib da suŋ biŋan aŋu maran intap ruan da irarab ruan ratar i mpada ragi daŋunt; ibinigi da ribaraŋan idaŋin gai yafan tsira'+ impru' ruan da iraiŋ' sib i ruan.
8Gubu' nam nufan da ribaraŋan iriŋant i Anutu Yawe yuŋa gum badan da ribaraŋan irunt ikup i Araŋan imiŋ' wasa' i gai santan. 9Da Anutu Yawe inu' garam, "U mpa aruanuŋ'?"
10Da garam inu' ini Anutu Yawe nifuŋgan muŋa' ba, "Dzi riŋant i u yuŋa gum wasa' badan, ibinigi da dzi rat da dzi kup, i dzi mpa ragi daŋunt."
11Da Anutu igutin, "Maŋa ni da agu i u daŋuntan? U maga gai nidzun dzi pa'a agu gin ugu, ma?"
12Da garam itip ini Anutu Yawe nifuŋgan muŋa' ibiani, "Sagat u taŋindan da dzi ugu irim gai igi nidzuŋgan fain da dzi da dzi gan."
13Da Anutu Yawe igut i sagat ini bina', "U bunaŋ ibinigi iya'?"
Da sagat ini Anutu Yawe nifuŋgan muŋa' ibiani, "Mur isu umpur da dzi da dzi gan." 14Ibinigi da Anutu Yawe ini da mur ini bina', "U naŋ nam bida ani da dzi buŋ' apupuarap da agu namiŋ' wasa' i apu marapagra' da buman santan, agu buŋ' asruak i waŋum da waga ŋaruntsuaf da gubu' sib aŋu nasaŋ' u gubu' gam mampan. 15Dzi buŋ' ataŋin agu da sagat narim ipiap i ruam da namiŋ' wasa' i agu yaŋiŋgam da sagat yaŋiŋgan. Da araŋan yaŋiŋgan buŋ' ayab i u gudzum, da u buŋ' agara araŋan yaŋiŋgan faga mutun." 16Da ini da sagat ini bina', "Dzi buŋ' autus u barabin gam da agu nabiani: u buŋ' awa' da nam tsakiadan tsira' biŋan da gubu' u rima narum. U maram buŋ' ari i suda wain i gabuŋgam+ da bitsinta' u gabuŋgam buŋ' asu gudzun i agu." 17Da itip ini da garam ini bina', "U riŋant i finiŋgam naŋgan da u ga gai nidzun dzi pa'a agu gin ugu, da intap buŋ' asu mais da agu. U buŋ' anaŋ gum tsira' biŋan i wa'a da naŋgam gadan da gubu' santan nasaŋ' u naŋgam mampan. 18-19Sai titipu da gantsuats maradantaŋ buŋ' antap da nari u gumam sib da u buŋ' aga nam ntapa puatsi. Da u buŋ' anaŋ gum uwats uwats tsira' i wa'a da nam gadan gam, nasaŋ' u tipa fadan da intap aru dzi tipa agu gin ugu. I dzi tip agu i intap da gubu' u mampan da u buŋ' atip nafan da intap."
20Da Adam+ ifariŋ' finiŋgan biŋaŋgan Ifa (waiŋgan ibi 'maranta'an'). I araŋan isu garam gar maranta'an sib aŋu rinaŋgan. 21Anutu Yawe ruŋgan itip nam atsufan i apu rinigaŋan da iraiŋ' sib i ribaraŋan.
Anutu Iwat Adam da Ifa Iwa' Mana' Sinuŋ' Gum Iden
22Da Anutu Yawe ini ibiani, "Watsaŋan! Garam ugu ibasaŋ' agi maŋan sib, isru' i nam bini da nam maisan sib wa. Agi anuŋ' ruŋ' tusa maraŋ' i araŋan da uda gai rima maranta'an nidzuŋgan da gadan u, i ribaraŋan buŋ' ampa ratar nantiŋ i!" 23Ibinigi da Anutu Yawe iwat araŋan rai i gum Iden i naŋa gum i intap aru tipa araŋan gin ugu. 24Iwat garam rai iwa' sinuŋ' gum igi sib da Araŋan itaŋin nam maranta'an gunuŋun fain nida tserubim+ da bainat bururuŋan marisa i ruan imiŋ' gubu' yaban i gum Iden da imunti sib i gai rima maranta'an.


Miamun 9
Anutu Yudzu Sanab Fa' Impru' da Noa
1Anutu ifinti Noa da narun rusan i nan ani da ini ibiani, "Warim narum rusam nayus, i gan yaŋiŋgan utusa i ruan da mpada saŋ'a intap santan. 2Apu maranta'an mara maran sib aŋu mpada intap, tsira' da isi', dzufan da yuŋan da sruaka intap da mpada uruts wasa' buŋ' arat natsuarupin i agam da agam buŋ' asu wain i ribaraŋan. 3Apu santan igi da dzi taŋin da agam i agam gadan ibi bus yafan da nam gadan dzi riman da agam tafam rusam ugu. 4Nam bitsinta' dzi pa'a agamin ibiani: anuŋ' gada apu bi' ruŋ' miŋ'a gin, i wain bi' igi irim nam maranta'an. 5Da bida garam maŋan ma apu maŋan yatsa garam maŋa bi'gan rai, da dzi buŋ' arim nam muŋa' da araŋan nasaŋ' i gan asuban naŋan.
6"Bida maŋa yatsa garam maŋa bi'gan rai,
da namamp i gan muŋa' gan namiŋ' garam gar baŋiŋgan,
i araŋan iyats garam Anutu tipa saŋ'a maraganuŋgan ugu bi'gan rai.
7Miŋ'a agam da agam warim narum rusam nayus, i agam narum rusam yaŋin rusan utusa i ruan da mpada sisuŋ'a saŋ'a intap santan."
8Da Anutu ini da Noa da narun rusan ibiani, 9"Wariŋantin! Aruani da dzi ruŋgaŋ' dzi ni udzuda nangaŋ' utusa i ruan gin da agam da yaŋiŋgam taptap 10mpru'an da apu mara maran, dzufan da mpada intap, pagra' da buman, ruta agam mpru'a ruam wa'a madzuŋ ba igi, nampru' da apu santan narun rusan taptap nautus i ruan namiŋ' intap nabinigi. 11Dzi taŋin nangaŋ' udzudan da agam ibiani: Dzi wasaŋ' i tipa taŋinda mpui tsira' maŋan i wayada intap mpru'an da nam maranta'an santan u, ima'." 12-13Da Anutu ini, "Dzi taŋin umpum impar i ruan imiŋ' maraum isu bir i nan utusa i ruan gin, dzi naŋa miŋ'a wasa' i dzi da agam da gam yaŋiŋgam taptap, mpru'a da apu sib aŋu miŋ'a intap, da buŋ' amiŋ' ratar nantiŋ aŋu. 14Gubu' dzi taŋinda maraum buafira intap da umpum buŋ' ampar i ruan namiŋ' wasa', 15da dzi maraŋ' buŋ' afur dzi nangaŋ' udzudan mpru'an da agam da apu maranta'an, i wasaŋ' i mpui tsira' tipa wa'an da wayada nam maranta'an santan u. 16Da bida gubu' dzi tsaŋanda umpum wa'a maraum da dzi maraŋ' buŋ' afur dzi nangaŋ' udzudan miŋ'a ratar tiŋan aru miŋ'a wasa' i dzi da nam maranta'an mara maran sib aŋu mpada intap." 17Ibinigi da Anutu ini da Noa ibiani, "Watsaŋan! Nigi Dzi biraŋ' nan utusa i ruan dzi taŋindan imunti wasa' i dzi Anutu da nam maranta'an sib aŋu miŋ'a intap."
Noa Narun Rusan
18Noa narun rusan ruta mpru'a ruan wa'a madzuŋ ba ibiani, Sem, Ham da Yafet. (Da Ham isu Kanan ramaŋgan.) 19Da garam mpada saŋ'a intap sib aŋu waiŋgan iru' Noa narun rusan iru' da bits igi gin.
20Da Noa garam rafa gum da isu garam miamun i ntaŋa gum wain. 21Gubu' maŋan da araŋan inum wain gurun araŋan ruŋgan ntaŋan da tipan da maran ididirunt da igiŋ' ragi daŋunt imiŋ' uŋaran wasa'. 22Ham, Kanan ramaŋgan, yataŋ' ba da itsaŋa ramaŋgan giŋ'a ragi daŋunt da itip iwa' ifan da ini da rain rusan iru' igi. 23Sem da Yafet iyu bru' da igif i barun da ifa barun barun gin da ibuafir ramaŋgan sib. Tuasaraŋan irarab nam inti' i anuŋ' tsaŋanda ramaŋgan ragi daŋunt igi u. 24Gubu' Noa maran dzidziwandan da iriŋant i nan narun bampa sib, Ham, naŋgan tsaŋanda araŋan giŋ'a uta' da fisagin. 25Ibinigi da Noa ipupuarap da Ham naruŋgan ibiani,
"Barabin tsira' nais mara wafir i Kanan nantiŋ.
Da buŋ' asu rain rusan mama' guman uta' aŋu."
26Da itip ini,
"Dzi natsarif Yawe, Sem Anutu gan.
Kanan nasu Sem mama' guman uta' aŋu.
27Anutu nautus i Yafet yaŋiŋgan nawa' nasisuŋ'
da gan yaŋiŋgan narut Sem yaŋiŋgan nampru' ruan nampa bini,
da Kanan nasu Yafet mama' guman uta' aŋu."
28Gubu' mpui tsira' ntsupan da Noa itip impa isaŋ' udzuf 350, 29da mpru'a Noa udzufan mpadan da isaŋ' 950 da araŋan imamp.


Miamun 42
Yosef Rain Rusan Iba Idzip
1Gubu' Yakop riŋanta i nan bida wit miŋ'a Idzip, da ini da narun rusan ibiani, "Ama'! Agam ibumpa irarab rumaram ibinigi? 2Dzi riŋant i nan i wit imiŋ' Idzip. Agam waru' da wayu agi gaŋ' fain, i agi mamamp i maŋits i."
3Ibinigi da Yosef rain rusan 10 iru' i uda wit miŋ'a Idzip. 4Da bitsinta' Yakop wataŋin Benyamin, Yosef raiŋgan isi' igi, warut rain ruas fain igi ifan u. Irat i Benyamin mawa' da barabin. 5Ibinigi da Israil narun rusan irut ampan fain ru'a Idzip i uda wit impru' ruan ifan, i gubu' tsira' nam gadan ma'an iwa' intap Kanan ibinigi.
6Gubu' Yosef suda garam gudzun tsira' miŋ'a Idzip da isu wain i rima wit da ampan santan barima nam ntsuman gin. Da rain rusan ibawa' da yidza' fagan da itauf maran iru' intap imiŋ' araŋan maran. 7Gubu' aru Yosef tsaŋanda rain rusan da ifariŋ' ribaraŋan sib, da bitsinta' irib inaŋ ruŋgan ibi garam maŋan da ini nan nampaŋ da ribaraŋan da igutin ini bina', "Agam imiŋ' anuŋ' iba?"
Da ribaraŋan ini, "Aga miŋ' intap Kanan iba i uda nam gadan."
8Yosef ifariŋ' rain rusan sib, da rain rusan wafariŋ' araŋan u. 9Da Yosef maran ifur gan naŋgan puafuban muŋ' tsaŋanda rain rusan idza'a fagan rutin ugu, da ini bina', "Agam garam bada i rima ipiap i agai igi da tsaŋanda aga gampaŋ' da sru'agin i ba-isa agai."
10Da ribaraŋan ini bina', "Garam tsira', ima'. U garam gumam agai iba i suba nam i nam gadan. 11Aga santan ani ramaŋgaŋ' bitsinta' aŋu. U garam gumam agai ani garam nan nidzun; aga anuŋ' garam rima ipiap u."
12Da Yosef ini, "Ima'. Agam iba i tsaŋanda aga gampaŋ' i bida anuŋ' da agam ba-isa agai."
13Da ribaraŋan ini, "O garam tsira', ima'. Aga 12, aga ramaŋgaŋ' bitsinta', da aga 10 aŋu iba i uda nam gadan da aga ramaŋgaŋ' irut aga raiŋgaŋ' isi' impa muŋ', da aga raiŋgaŋ' maŋan itaŋin aga rai."
14Yosef rurim udzuŋ' da ini, "Ima'. Nan ibi aru dzi nidan da agam. Agam garam rima ipiap i agai. 15Da dzi buŋ' aintsa' agam nangam nabiani: dzi ni nan nidzun da agam i Farau nampaŋgan, agam wasaŋ' i fadan bida agam raiŋgam isi' igi mamida i badan. 16Agam wataŋin agamam bits nafan da nau agam raiŋgam isi' igi naba. Da agam santan buŋ' ampa karabus. Da aga natsaŋan agam nangam nidan igi bida nan nidzun ma ima'. Bida ma'an da dzi ni nan nidzun da agam i Kiŋ Farau nampaŋgan, agam garam rima ipiap i agai." 17Da irim ribaraŋan i karabus isaŋ' gubu' iru' da bits.
18Wa'a gubu' iru' da bits, da Yosef ini da ribaraŋan ibiani, "Dzi garam rata i Anutu, ibinigi da dzi wasaŋ' isa agam funub bida agam naŋa nam bida dzi nidan. 19Bida agam garam nan nidzun da wataŋin raiŋgam bits nampa karabus namiŋ' ani da agam santan wayu wit nafa i gam ribam mpada maŋits. 20Da agam wau raiŋgam isi' igi naba da dzi i dzi sru'agin bida agam ini nan nidzun. Agam naŋa bidanigi da agam wasaŋ' mampan u." Da ribaraŋan itaga ruan i Yosef nangan.
21Da ribaraŋan ini nan da ruŋgan ibiani, "Nan nidzun biŋan! Agi naŋgaŋ' naŋa yaba i raiŋgaŋ' Yosef ugu muŋa' gan ani. Agi tsaŋa raiŋgaŋ' waŋu barabin gan da gubu' maragab raŋa gampunda ruan da agi ugu, da agi wagaib araŋan u. Ibinigi da barabin ani iwa' da agi."
22Da Ruben ini, "Dzi ni wai da agam? Dzi ni agam anuŋ' naŋa nam asub maŋan yaba i mama' igi. Da bitsinta' agam anuŋ' iriŋant i nan u. Aruani da agi yu barabin muŋa' i araŋan naŋgan mampan." 23Ribaraŋan wasru'gin ibi Yosef isru' i nan ribaraŋan nidan da ruan igi u, i wain ibi garam itama i nan imunti wasa' i Yosef da rain rusan. 24Da itiri ribaraŋan rai da ifa maŋan da iraŋ. Ntsupa sib da araŋan itip iba da ini nan da ribaraŋan. Araŋan ini da garam gum impuŋ Simion da idzur araŋan imiŋ' i rain rusan maran.
25Yosef ini da gan garam guman i faraŋ'a wit ru'a ribaraŋan bekan da tipa faraŋ'a ribaraŋan silva gan ragun gin ru'a bek ruga rugan saŋ'a santan, da rima nam gadan i rima ribaraŋan sib i sanaban tipa fadan. Da mama' gum inaŋ isaŋ' Yosef nidan. 26Ntsupa sib da ribaraŋan idzur bek wit iyab doŋki gan da ifan. 27Gubu' ribaraŋan yuŋa fawa'a mumai wasa' maŋa giŋ'a gin da ribaraŋan maŋan ikira' bekan i rima nam gadan da doŋki gan da itsaŋan silva gan miŋ'a bek nifun aŋu. 28Da inu' rain rusan ini bina', "Aitsaŋan! Ribaga tip ifaraŋ' dzi silva gaŋ' iru' dzi bekaŋ'."
Ribaraŋan nugun isantan ruan da irat da irarab ru maran da ini da ruan, "Nam idzuwai gan ani da Anutu inaŋ ibiani da agi?" 29Gubu' ribaraŋan bawa'a sib da raman Yakop i intap Kanan, da ifis i nam santan wa'an da ribaraŋan ugu. Da ini bina', 30"Garam gudzun tsira' mpada tayaŋ' Idzip ini nan tsira' aŋu iyab i agai da idzur nan i agai ini aga garam rima ipiap i ribaraŋan gampan. 31Da bitsinta' aga ni da araŋan, 'Aga garam nan nidzun; aga anuŋ' garam rima ipiap u. 32Aga 12, aga ramaŋgaŋ' bitsinta'. Da aga raiŋgaŋ' maŋan itaŋin aga rai, da aga raiŋgaŋ' isi' rurut aga ramaŋgaŋ' impa Kanan.' 33Da garam gudzun tsira' mpada tayaŋ' intap igi ini da agai ibiani, 'Sanab dzi tsaŋanda agam bida garam nan nidzun buŋ' abiani: Agam wataŋin agamam bits narut dzi nampai. Da agam wayu nam gadan wafa i gam utupam nam gadan ma'a gin aga. 34Da bitsinta' agam wau raiŋgam isi' igi naba da dzi da dzi buŋ' asru'gin nabi agam anuŋ' garam rima ipiap u, agam garam nan nidzun. Da dzi buŋ' ataŋin agam raiŋgam nabia' da agam. Da agam isaŋ' yuŋa aga gampaŋ' da naŋa gumam da suba nam in saŋ'a maraŋgam furan.'"
35Da ribaraŋan iyats gan bek witan da itsaŋa silva gan miŋ'a saŋ'a gan bek witan ruga rugan. Gubu' ribaraŋan ruta ramaŋgan tsaŋanda silva igi da ribaraŋan irat. 36Ribaraŋan ramaŋgan Yakop ini da ribaraŋan ibiani, "Agam aŋu inaŋ da dzi naruŋ' rusaŋ' iru'run maran ima'. Yosef maran ima', da Simion maran ima'. Da aruani da agam ini tipa uda Benyamin fada sinuŋ' dzi. Agam naŋgam naŋan bidanigi da dzi buariŋ' barabin gin!"
37Da Ruben ini da raman ibiani, "Ramaŋ'. Wataŋin araŋan ba dzi baŋiŋgaŋ'. Dzi buŋ' ampa tayaŋ' araŋan nasaŋ' dzi tipa uda araŋan badan da agu. Da bida dzi mamida tipa uda Benyamin badan da agu ida wais dzi naruŋ' rusaŋ' marub iru' aga funub."
38Da bitsinta' Yakop ini ibiani, "Dzi naruŋgaŋ' wasaŋ' i ruta agam ru'an u, i araŋan raiŋgan imamp sib da araŋan runta' aŋu ruŋ' impai. Da bida barabin wa'a da araŋan i sanab da barabin igi buŋ' ais dzi funub, i dzi fufi sib."


Miamun 15
Yawe Inaŋ Naŋgan Utusa i Ruan Gin da Abram
1Gubu' nam igi ntsupa sib raiyi da Yawe ini nan da Abram i nam puafuban ibiani,
"Abram, agu anuŋ' ratan u.
Dzi su u ŋantsam
da u naŋgam bini santan waiŋgan."
2Da bitsinta' Abram ini bina', "O dzi Nifutsarifaŋ' Yawe, u naŋgam bini u nida rima da dzi igi burima dzi sib bida anuŋ' i dzi garam yami biŋan ani? Da dzi garam gumaŋ' Elieser, garam Damaskus ugu, buŋ' asu wain i dzi nam bunumpaŋ' santan da gubu' dzi mampan. 3I Agu anuŋ' irim mama' narun bits da dzi u, ibinigi da dzi garam gumaŋ' maŋan buŋ' asu wain i dzi naŋgaŋ' santan."
4Da Yawe nangan itip iba rutin ibiani, "Garam gum arigi wasaŋ' suda wain i u nam bunumpam u; u bi'gam rururuŋan aŋu buŋ' asu wain i u naŋgam santan." 5Da Yawe iyu Abram iwa' ifa mana' da ini rutin, "Wadantaŋ' wayab gunuŋun da wafaris ŋantam santan aga, bida u saŋ'a i farisa sib aŋu fantsupan. Wariŋantin! U yaŋiŋgam buŋ' awa' nabinigi."
6Abram irim ruŋgan santan da Yawe nangan nidan i buŋ' awa' nasu nidzun, ibinigi da Yawe ifariŋ' araŋan garam rururuŋan.
7Yawe itip ini da araŋan ibiani, "Dzi Yawe, Dzi aruani iyu agu sinuŋ' gamp Ur miŋ'a Kaldia ugu iba ani i rima intap ani da agu i suda u naŋgam rururuŋan."
8Da bitsinta' Abram ini, "O dzi Nifutsarifaŋ' Yawe, dzi bu sru'agin bida anuŋ' i dzi suda wain gin?"
9Ibinigi da Yawe ini da Abram, "Wayu apu bida ani: makau rinan naru fa' maŋan da nuniŋ rinan maŋan da dumpa arapu' maŋan, udzufan suda iru' da bits, nampru' da ŋasabusir da ŋarumum naru fa' maŋan—naba da dzi."
10Abram iyu apu ibi Yawe nidan igi iba da Araŋan, da idumpu wasa' farab ifa muŋa' da muŋa' da irants i marafain da marafain. Da apu dzuf iru' igi isintuŋ' santan aŋu. 11Da watsawits idzuf iru' i gadan da Abram idaru rai gin.
12Gubu' inaŋ i ru'an da Anutu inaŋ da Abram igiŋ' marampru' funub da itsaŋan nam mimin triŋtriŋan tsira' biŋan ibuafir araŋan sib da irat funub aŋu. 13Da Yawe ini da araŋan imiŋ' nam puafuban ibiani, "Wariŋantin! U yaŋin rusam buŋ' ampa nabi garam marawampua namiŋ' garam gamp maŋan intapan. Da garam intap igi buŋ' arasu da nanaŋ i naŋgan mpadan namais, da nabuariŋ' gum barabin tsira' nasaŋ' udzuf 400. 14Da bitsinta' dzi buŋ' arim barabin tsira' muŋa' da garam intap igi naŋa yaba i u yaŋin rusam. Da u yaŋin rusam taŋinda intap igi rai da buŋ' aba nantiŋ da nam bunump tsira'. 15Da bitsinta' Abram, u buŋ' ampa gubu' gunti' biŋan ruta nan nufan bini nasaŋ' agu fufida funub da wamus mampan da narim agu. 16Da udzuf 400 ba ntsupa sib da u yaŋin rusam buŋ' atip abau intap ani, da gubu' bampan aga garam Amor naŋgan maisan bawa'a ampapan da Dzi buŋ' asiat ribaraŋan rai."
17Da gubu' ru'a sib da nam mimin triŋtriŋan da gur maŋan dugunt wa'a gin impru' da dzaf bururuŋan iwa' da iyuŋ wasa' i apu Abram safan ugu. 18Da gubu' arigi, Yawe inaŋ nan utusa i ruan gin da Abram da ini, "Dzi taŋin intap ani da u yaŋin rusam, da ampapan imiŋ' mpui Idzip da ifawa' mpui tsira' Yufretis— 19intap garam Ken da Kenis, Kadmun, 20Hit, Peris, Refa, 21Amor, Kanan, Girgas da Jebus gin isu ribaraŋan naŋgan."